Kenapa Ada Negara Benarkan Banduan Lari Dari Penjara?

Penjara telah lama wujud di mana ia bermula dengan Mesopotamia kuno pada tahun 3,200 SM.

Namun bagi sebahagian besar dari sejarah manusia, penjara bukanlah digunakan sebagai hukuman tetapi sebagai "zon santai" bagi golongan yang menunggu untuk dibicarakan atau dihukum dengan cara lain, seperti hukuman mati atau dibuang negeri.

Sehinggalah pada abad ke-19 di England di mana hukuman penjara digunakan sebagai satu bentuk hukuman, dan walaupun penjara hukuman telah menjadi biasa di seluruh dunia, setiap negara mengendalikannya dengan cara yang agak berbeza.

Sebagai contoh, banduan-banduan di penjara di Brazil boleh mengurangkan hukuman penjara mereka sebanyak empat hari bagi setiap buku yang mereka baca dan melaporkannya.

Di China, orang kaya biasanya mengupah individu lain untuk dimasukkan ke dalam penjara sebagai pengganti.

Dan tidak kiralah penjara mana di seluruh dunia ketika ini, idea utamanya adalah sama iaitu banduan tidak dibenarkan keluar atau melarikan diri.

Tetapi, bergantung kepada di mana anda berada, hukuman bagi melarikan diri dari penjara adalah sangat berbeza.

Di Amerika Syarikat, jika anda melarikan diri dari penjara, anda mungkin akan berhadapan dengan 10 tahun tambahan di belakang tirai besai penjara, bergantung kepada bidang kuasa tempat tersebut dan rekod jenayah sebelum ini.

Namun di Jerman, melarikan diri dari penjara adalah tidak menyalahi undang-undang di mana anda tidak boleh dihukum kerana meloloskan diri dari penjara Jerman.

Pada tahun 1880an, badan perundangan pada masa itu iaitu Empayar Jerman memutuskan bahawa semua orang berhak untuk mencari kebebasan diri dan oleh itu tidak boleh dihukum kerana melarikan diri dari penjara.

Hari ini, lebih dari 130 tahun kemudian, undang-undang ini masih berkuatkuasa.

Dan ia bukan hanya di Jerman, tetapi Austria, Belgium dan Mexico juga mempunyai undang-undang yang mengatakan anda tidak boleh dihukum kerana melarikan diri dari penjara.

Sebab asas di sebalik undang-undang ini adalah terdapat perbezaan antara "hak untuk memiliki kebebasan" dan "hak untuk mencari kebebasan".

Apabila anda melakukan jenayah, anda kehilangan hak untuk memiliki kebebasan yang menjadi sebab kepada pemerintah boleh memenjarakan anda.

Namun, negara-negara ini percaya bahawa manusia sentiasa mempunyai hak untuk mencari kebebasan, seperti yang dikatakan oleh hakim Mahkamah Agung Mexico, "Keinginan asas terhadap kebebasan tersirat di dalam diri setiap orang, jadi cuba melarikan diri dari penjara tidak boleh dianggap sebagai satu jenayah,".

Jika anda berjaya melarikan diri dan polis menemui anda, anda boleh dihantar kembali ke penjara.

Melarikan diri dari penjara tidak bermaksud hukuman anda hilang begitu sahaja, tetapi ia bermakna pihak berkuasa tidak boleh menambah hukuman sedia ada kerana anda melarikan diri.

Malah, walaupun melarikan diri dari penjara tidak melanggar undang-undang, ia masih melanggar peraturan penjara.

Jadi walaupun jumlah hukuman anda tidak boleh ditambah, kemungkinan anda untuk mendapatkan pembebasan parol menjadi tipis.

Dan jika anda melakukan jenayah lain ketika melarikan diri, anda masih boleh didakwa dan dijatuhkan hukuman untuk jenayah tersebut.

Jika anda melarikan diri dengan merasuah pegawai penjara, anda telah melakukan jenayah rasuah.

Jika anda mencuri kereta untuk melarikan diri, anda telah melakukan jenayah mencuri. Jika anda memotong pagar penjara, anda telah melakukan merosakkan harta benda.

Dan walaupun melarikan diri dari penjara tanpa melanggar undang-undang kelihatan seperti sukar, namun ia masih boleh dilakukan.

Seorang ahli perniagaan Amerika Syarikat iaitu Joel Kaplan, melarikan diri dari penjara Mexico pada tahun 1971 tanpa melanggar walaupun satu undang-undang. Kaplan dijatuhkan hukuman penjara kerana membunuh rakan kongsinya.

Setelah dipenjarakan, Kaplan merancang dengan begitu berhati-hati untuk melarikan diri dari penjara tanpa melakukan sebarang jenayah.

Ia dilakukan ketika para pengawal penjara sedang menonton filem, jadi dia tidak perlu merasuah atau menyerang sesiapa.

Helikopter yang digunakan untuk menjemput Kaplan dibeli secara tunai dan bukannya sewa beli, jadi dia tidak boleh dituduh menyalahgunakan harta sewa.

Kemudian, Kaplan menaiki pesawat peribadi yang juga dibeli secara tunai yang membawanya ke California, melalui rancangan penerbangan yang telah dihantar dan diluluskan sendiri oleh Pentadbiran Penerbangan Persekutuan (FAA).

Selepas mendarat, Kaplan melalui semakan kastam menggunakan nama sebenarnya bagi mengelakkan tuduan memasuki negara secara haram.

Kaplan tidak berhadapan dengan sebarang masalah ketika masuk ke Amerika Syarikat kerana ketika itu berita tentang kehilangannya masih belum diketahui.

Dia kemudiannya bersembunyi buat seketika, dan oleh kerana kedua-dua FBI dan kerajaan Mexico tidak begitu berminat untuk mencarinya, Kaplan bebas begitu sahaja tanpa meneruskan hukuman penjaranya di Mexico.


Osteotomi : Pembedahan Yang Mampu Menambah Ketinggian Anda 6 Inci

Ramai individu khasnya di kalangan para lelaki mempunyai satu keinginan terpendam, untuk jadi lebih tinggi tubuhnya.

Kadar 6 kaki pula seringkali diletakkan sebagai 'tinggi ideal' yang perlu dicapai sebagai ketinggian, bukan saja untuk menambah tahap keyakinan diri malahan untuk mengelakkan diejek orang lain.

Apa yang anda sanggup lakukan untuk tinggi? Ada antara kita semasa kecil sanggup ikut petua bergayut lama-lama pada palang besi kononnya akan bertambah ketinggian kita.

Bagi seorang lelaki di Amerika Syarikat bernama Alfonso Flores, dia sanggup dibedah asalkan dirinya mampu bergelar '6 footer.'

Sejak kecil, Alfonso yang berasal dari Dallas, Texas meminati sukan bola keranjang dan memasang impian mahu memiliki ketinggian setanding idola-idolanya, setiap kali melihat mereka beraksi di gelanggang.

Alfonso membesar sehingga memiliki ketinggian 5 kaki 11 inci, yang beliau sendiri akui sebenarnya sudah memadai namun impiannya untuk menjadi 'lelaki 6 kaki' tak pernah padam.

Dia menyatakan hasrat ingin menambah ketinggian menerusi pembedahan walaupun cuba dinasihatkan agar melupakan keinginan tersebut oleh rakan-rakan dan saudara maranya. Bagi mereka pembedahan tersebut adalah sesuatu yang tidak perlu dilakukan.

Tetapi Alfonso nekad meneruskan keinginannya, menyatakan persetujuan untuk dibedah bagi memanjangkan bahagian kakinya.

Pembedahan bagi menambah ketinggian digelarkan sebagai 'pembedahan bagi memanjangkan kaki' atau 'limb lengthening surgery', yang menjadi kaedah utama pakar bedah dalam menambah ketinggian seseorang.

Dimulakan di Russia lebih 7 dekad dahulu, teknik pembedahan ini pada awalnya digunakan bagi membetulkan kecacatan pada bahagian kaki seseorang apabila kedua-dua kalinya tidak mempunyai panjang yang sama.

Bermula pada era 1980-an, teknik pembedahan ini mula diperkembangkan untuk membantu seseorang menambah ketinggian. Kemampuan tubuh badan kita untuk membentuk semula tulang serta semua tisu yang perlu menjadi kunci utama bagaimana pembedahan ini mampu dijalankan.

Apa yang biasanya akan dilakukan oleh pakar bedah adalah memotong tulang sama ada di bahagian betis atau peha untuk direnggangkan dalam proses yang dinamakan osteotomi.

Tulang yang telah selamat dipotong itu pula akan disokong dengan sejenis paku yang dinamakan Internal Lengthening Nail (ILN), sebelum proses pemulihan automatik tubuh badan bermula.

Seorang yang telah menjalani osteotomi akan dipantau pembentukan tulangnya setiap hari, untuk beberapa bulan agar doktor dapat memeriksa jarak dan pertambahan tisu baru dengan sasaran 1 milimeter sehari sehinggalah proses penyambungan tulang tersebut selesai.

Dalam proses inilah ILN yang telah ditanam dalam tulang boleh diputarkan menentukan tahap kelegaan ruang yang diperlukan dalam pembentukan tisu baru.

Lebih tinggi ketinggian yang diharap diperolehi, lebih lama proses pemantauan diperlukan, dalam memastikan tidak ada kecacatan terbentuk pada bahagian tulang yang baru.

Oleh sebab itulah had maksima ketinggian yang boleh ditambah bagi seseorang melalui proses ini dihadkan kepada 6 inci sahaja, dalam memastikan kekuatan tulang baru yang terbentuk sama seperti tulang asalnya.

Bagi mereka yang telah menjalani pembedahan ini, kekuatan tulang mereka sama ada di bahagian betis atau peha yang disambungkan semula adalah sama seperti tulang asal - asalkan proses penyembuhan dan pemantauan tulang itu dilakukan dengan betul.

Selepas semua fasa pembedahan dan pembedahan siap, pesakit akan dibenarkan berdiri semula di atas kaki sendiri tanpa tongkat sebelum mula menjalani aktiviti fisioterapi bagi memperkuatkan tubuh.

Berikutan beberapa fasa yang perlu dilalui, Alfonso mengambil masa lebih 7 bulan untuk pulih sebelum dapat berdiri kembali seperti biasa.

Dia memilih ketinggian 6 kaki 1 inci atas saranan doktor, disebabkan jumlah pertambahan yang lebih besar akan memberi kesan kepada kemampuan seseorang dari segi pergerakan tangkasnya, seperti pergerakan semasa sukan atau bersenam.

Alfonso memilih untuk memanjangkan kedua-dua tulang femur atau tulang peha, dilaporkan memakan belanja sekitar RM300,500 untuk pembedahan dan rawatan lanjut.

Selepas semuanya selesai sekitar setahun ke dua tahun selepas pembedahan, pesakit seperti Alfonso akan menjalani pembedahan kecil bagi mengeluarkan ILN yang telah dipasang, memerlukan dana tambahan RM80,000.

Di negara kita, wujud beberapa pusat perubatan yang menawarkan perkhidmatan serupa namun majoritinya melibatkan kes-kes pembedahan bagi membetulkan kecacatan dengan beberapa nama turut menawarkan perkhidmatan kosmetik.

Walaupun pihak perubatan cuba meyakinkan orang ramai bahawa prosedur yang dilakukan selamat, sukarela menawarkan diri masuk ke bilik bedah pada penulis merupakan satu perkara yang tidak akan penulis lakukan.

Apa pandangan anda? Adakah anda sanggup dibedah untuk menjadi lebih tinggi daripada ketinggian sekarang, jika kosnya mampu anda tanggung? Atau anda merasakan manusia harus bersyukur dengan apa saja yang telah dia ada, tidak menyalahgunakan kemampuan kita sudah mula bijak mengubah ciptaan Maha Pencipta?


Mengapa Orang Barat Tidak Cuci Ayam Mentah Sebelum Masak? - Kajian

Tak dapat dinafikan, daging ayam adalah daging yang paling banyak dimakan di seluruh dunia. Selain daripada mudah untuk didapati dan murah berbanding daging-daging lain, ia juga sangat versatil untuk pelbagai masakan.

Dan cara penyediaan biasa di kebanyakan di rumah-rumah di Malaysia, kita biasanya membilas dan mencuci ayam mentah sebelum dimasak.

Perkara yang sama juga dilakukan kepada bahan-bahan lain termasuk beras dan sayur-sayuran.

Namun di kawasan lain di dunia terutamanya di Barat, perkara ini tidak dilakukan terhadap ayam mentah dan menjadi satu perkara biasa.

Hal ini telah menyebabkan berlakunya perbalahan sama ada anda perlu mencuci ayam mentah dan atau tidak. Ia juga telah menjadi perdebatan hangat yang memisahkan komuniti kulinari selama berapa dekad.

Sebagai contoh chef kesayangan Amerika Syarikat iaitu Julia Child percaya dan sentiasa mencuci ayam mentah, namun pengacara besama Julia dalam "Julia & Jacques Cooking at Home" iaitu Jacques Pepin tidak bersetuju dengan perkara ini dengan mengatakan bahawa bakteria akan mati selepas dimasak.

Kajian dari Universiti Drexel juga mendapati bahawa kira-kira 90% orang mengatakan bahawa mereka mencuci ayam sebelum memasaknya kerana resipi dari segi sejarah menyuruh orang melakukannya.

Bahkan hari ini ramai orang percaya bahawa mencuci ayam dapat membersihkan bakteria patogen dan menjadikan ayam selamat untuk dimakan.

Menurut Pusat Kawalan dan Pencegahan Penyakit (CDC) Amerika Syarikat, ayam mentah tidak perlu dicuci sebelum dimasak. CDC menyatakan bahawa mencuci ayam mentah sebelum dimasak boleh meningkatkan keracunan makanan disebabkan oleh bakteria.

Ayam mentah boleh dicemari dengan banyak bakteria patogen termasuklah Campylobacter, Salmonella, dan Clostridium Perfringens, yang mana semua ini boleh menyebabkan penyakit bawaan makanan.

Di United Kingdom, campylobacter adalah penyebab keracunan makanan yang paling biasa.

Sebilangan besar kes jangkitan campylobacter berasal dari daging ayam. Kajian terbaru mendapati lebih daripada 50% ayam yang dijual di UK membawa bakteria.

Keracunan Campylobacter boleh menyebabkan sakit perut, cirit-birit yang teruk, dan kadang-kala muntah antara 2 hingga 5 hari.

Kajian yang dilakukan di Drexel University mendapati bahawa mencuci ayam hanya meningkatkan peluang menyebarkan bakteria di sekitar sinki dan dapur anda.

Walaupun anda tidak dapat melihat percikan air, namun ia berlaku dan bakteria yang mungkin terdapat pada ayam ini boleh tersebar.

Dan sekiranya bakteria ini mencemari barangan mentah lain atau dimakan terutamanya oleh anak kecil, wanita hamil, warga emas dan mereka yang mempunyai sistem imun lemah, ini boleh menyebabkan mereka jatuh sakit.

Ini adalah sebab mengapa untuk kali pertama pada tahun 2005, Garis Panduan Pemakanan untuk Rakyat Amerika oleh Jabatan Pertanian Amerika Syarikat merangkumi keselamatan makanan, dan disarankan agar tidak mencuci ayam sebelum dimasak.

Sebabnya adalah sama yang dinyatakan oleh kajian Universiti Drexel iaitu "jus" pada ayam mentah itu akan terpercik ke sekitar dapur dan berpotensi menyebabkan keracunan makanan.

Pada 27 April 2019, CDC mengeluarkan peringatan tegas di media sosial kepada mereka yang masak di rumah tentang bagaimana mencegah keracunan makanan semasa memasak ayam.

"Jangan cuci ayam mentah anda! Mencuci boleh menyebarkan kuman dari ayam ke makanan atau perkakas lain di dapur," jelas CDC dalam laman Twitter nya.

Dan dari segi sudut kebersihan, kita biasanya mencuci ayam mentah yang dibeli sama ada dari pasar atau pasar raya. Ini merupakan satu tindakan naluri dan logik kerana mencuci dengan air dikaitkan dengan kebersihan dan kita tidak tahu dari mana datangnya ayam tersebut.

Kabanyakan dari kita sebenarnya mencuci ayam mentah dengan air bukan bertujuan mematikan bakteria yang ada, tetapi lebih kepada sudut kebersihan.

Malah, terdapat bahagian pada ayam yang mempunyai darah dan lendiran yang perlu dibersihkan sebelum dimasak dan di makan.

Dari sudut agama, darah haiwan adalah najis termasuklah darah ikan walaupun bangkainya boleh dimakan. Namun jika masih terdapat darah pada daging ayam atau haiwan selepas disembelih, ia adalah dimaafkan dan tidak perlu dicuci.

Selain itu, kita tidak tahu tentang kebersihan tempat pengendalian ayam tersebut.

Namun disebabkan budaya dan agama kita yang mementingkan kebersihan, ia tetap dicuci kerana perasaan "geli" wujud berkaitan dengan darah ini.


Orang Cina Ciptakan Garpu; Kenapa Kini Mereka Guna Kayu Sepit?

Peralatan makan seperti sudu dan garpu merupakan antara perkakas yang kita hampir kita gunakan setiap hari.

Garpu khasnya mempunyai bahagian hujung yang agak runcing, sesuai untuk tugasnya mencucuk makanan sama ada untuk memudahkan kita mengangkat atau memotong makanan tersebut.

Cuba anda kira, berapa cabang hujung runcing sebatang garpu? Kebiasaannya mesti ada empat cabang. Pernahkah anda terfikir apa sebabnya ada empat, bukan tiga atau lima?

Sebelum kita mulakan artikel, ada baiknya penulis perjelaskan satu perkara kepada anda terlebih dahulu agar tidak ada yang keliru.

Di kalangan ahli masyarakat kita, sangat ramai yang keliru antara penggunaan yang betul istilah 'garpu.' Ini kerana wujud satu lagi istilah lain iaitu 'garfu' mengakibatkan ada orang guna garpu, ada orang guna garfu.

Secara rasmi, kita menggunakan istilah 'garpu' dalam tatabahasa Bahasa Melayu mengikut daftar kata Dewan Bahasa dan Pustaka.

Istilah 'garpu' ini pula sebenarnya istilah pinjaman daripada istilah 'garfo' dalam bahasa Portugis, hasil pengaruh penjajahan di negara kita.

Ralat kekeliruan di antara penggunaan 'garpu' atau 'garfu' masih berlangsung sehingga ke hari ini, jadi kami harap penerangan ringkas ini membantu menjelaskannya kepada anda.

Bagi pengguna peralatan secara am, kita hanya mengenali satu jenis garpu tetapi sebenarnya terdapat beberapa jenis garpu berbeza untuk kegunaan yang berlainan.

Garpu biasa yang kita temui adalah 'dinner fork,' sementara itu wujud beberapa garpu lain seperti garpu pencuci mulut (dessert fork), garpu untuk ikan (fish fork), garpu hidangan (serving fork), garpu memotong (carving fork) dan beberapa jenis garpu lain lagi.

Penggunaan garpu direkodkan bermula sekitar 4000 tahun dahulu sekitar tahun 2400SM/BC melalui penemuan artifak garpu yang diperbuat daripada tulang di sekitar China, sebelum bahan gangsa dan besi mula digunakan bagi penghasilan garpu.

Pada mulanya garpu hanya layak untuk digunakan sebagai peralatan makan golongan bangsawan, sebelum populariti penggunaannya mula tersebar di Eropah pada abad ke 16.

Garpu zaman tersebut kebanyakannya hanya mempunyai dua cabang hujung runcing yang mempunyai jarak besar di antaranya serta bentuknya rata, direka berdasarkan kepada bentuk garpu memotong dalam versi lebih kecil.

Disebabkan oleh rekaannya yang sebegitu rupa, pengguna khasnya peminat makanan bersaiz kecil seperti kacang atau bijirin menghadapi kesukaran menyuap makanan tersebut dengan garpu. Kacang tidak mampu melekat pada garpu mereka.

Jadi masyarakat Eropah menambah satu lagi hujung runcing pada garpu. Perubahan ini membolehkan orang ramai makan dengan lebih mudah, suapannya lebih kemas tanpa ada risiko makanan jatuh.

Selain itu, bentuk garpu juga dilengkungkan sedikit bagi membolehkan makanan berbentuk bulat seperti kacang terletak di atas garpu tanpa mudah bergolek.

Penambahbaikan ke atas bentuk garpu mula memudahkan orang ramai menggunakannya. Proses penghasilannya juga dipermudahkan serta menjadi lebih murah, membolehkan lebih banyak pihak mampu memilikinya.

Sekitar abad ke 18, orang Jerman mula memperbaiki rekaan garpu, menambahkan satu lagi cabang hujung runcing pada garpu menjadikannya empat semuanya.

Penambahan ini berpunca daripada pendapat bahawa empat cabang lebih mudah digunakan bagi menampung makanan ekoran jarak antara cabangnya yang lebih kecil. Seain itu garpu empat cabang runcing didakwa mampu mencengkam daging dengan lebih kuat.

Saiz garpu empat cabang juga dirasakan lebih serasi dengan saiz mulut orang Jerman, memberikan keselesaan kepada pengguna berbanding beberapa versi garpu berbeza yang cuba memperkenalkan garpu 5 dan 6 cabang.

Lebih banyak cabang dikatakan merosakkan tekstur daging, mengakibatkan makanan pengguna 'rosak'.

Perubahan terakhir yang berlaku adalah kepada saiz hujung runcing itu sendiri, yang dipendekkan. Dengan saiz yang lebih pendek, pengguna boleh menjimatkan usaha dalam 'menikam' makanan.

Penggunaan kayu sepit kini cukup sinonim dengan orang Cina, tetapi tahukah anda penggunaan garpu sebenarnya jauh lebih lama menjadi amalan mereka?

Artifak garpu tiga cabang yang paling tua ditemui di China sebenarnya membuktikan bahawa budaya masyarakat Cina bergantung dengan garpu sebagai perkakas makan dan tabiat ini kekal sehinggalah sekitar abad ke 5.

Populariti ajaran Confucius yang mengajar pengikutnya bahawa benda tajam seperti garpu yang diletakkan di atas meja, akan mengingatkan pengikutnya kepada keganasan serta bahaya mula beransur-ansur mengubah tabiat makan mereka.

Kayu sepit yang sebelum itu digunakan hanya sebagai alat memasak mula digunakan sebagai alternatif kepada garpu.

Lama kelamaan penyebaran ajaran Confucius di kalangan etnik Cina mengubah budaya mereka, sehinggakan garpu didakwa dilabel sebagai ciptaan barat dan kayu sepit pula lebih mirip budaya orang Cina.

Kami tinggalkan anda dengan satu soalan - apa istilah sebenar yang mewakili cabang garpu dalam bahasa Inggeris dan juga bahasa Melayu kita? Nak tahu?


Kenapa Microsoft Cuba Wujudkan 'Data Center' Dalam Laut?

Pengkomputeran awan (atau Cloud computer) telah menjadi frasa yang popular sejak beberapa tahun kebelakangan ini. Ia merujuk kepada pengkomputeran dan pemprosesan yang dilakukan secara dalam talian di pelayan jauh (remote server), dan bukannya pada peranti itu sendiri.

Walaupun namanya terdapat perkataan "awan", ia tidaklah bermakna pangkalan datanya terletak di angkasa. Sebaliknya, ia dilakukan di pusat data terestrial di dalam bangunan khusus. Namun, perkara ini boleh berubah dalam masa terdekat apabila pihak Microsoft mula mengkaji untuk meletakkan pusat data ini dalam laut.

Ya, syarikat teknologi gergasi Microsoft sedang menguji kemungkinan meletakkan pusat data di bawah air. Secara kasarnya, idea ini mungki kedengaran seperti idea yang tidak masuk akal. Berdasarkan kajian dalaman baru-baru ini yang dilakukan oleh Microsoft, tempat terbaik untuk pusat data adalah di bawah air!

Sekiranya anda pernah menggunakan telefon pintar model premium atau menaik taraf komputer anda baru-baru ini, anda mungkin tahu mengenai sistem penyejukan terbaru disebut penyejukan cecair (liquid cooling). Ia cukup berkesan untuk memastikan pemproses dan barangan elektronik sentiasa sejuk walaupun sentiasa bekerja keras untuk jangka masa panjang.

Microsoft merancang untuk memanfaatkan konsep penyejukan cecair ini secara ekstrim - dengan menenggelamkan kontena khas kedap air yang membawa pusat data di dalam air laut. Kenapa? Kerana mereka percaya ianya adalah cara yang lebih berkesan untuk melakukan pengkomputeran awan.

Microsoft memulakan kajian untuk meneroka kemungkinan meletakkan pusat data di bawah air pada tahun 2014. Mereka memulakan sebuah eksperimen khas dikenali sebagai Projek Natick untuk tujuan ini.

Pada Fasa 1 projek ini, para jurutera di Microsoft cuba memahami bagaimana pusat data dapat dikemas dalam kontena kedap air untuk mengelakkan kemungkinan berlaku kebocoran. Daripada kajian ini, mereka menemui satu rahsia bagaimana untuk memastikan pusat data ini dapat diletakkan dengan selamat dalam air laut.

Pada Fasa 2, Microsoft mula membina kontena khas yang direkabentuk untuk kegunaan sebenar. Microsoft berjaya menghasilkan kontena yang dapat dipasang di kapal kargo, yang kemudian akan meletakkan kontena khas tersebut yang dimuatkan dengan pelayan ke dalam air laut.

Tapak yang dipilih untuk fasa projek ini adalah Laut Utara berhampiran Orkney di Scotland. Pusat data bawah laut Microsoft di Laut Utara ini mengandungi 864 pelayan dan 27.6 petabytes memori secara keseluruhan. Pusat data ini dikemas dengan ketat dalam bekas keluli, dipenuhi dengan nitrogen dan tenggelam di perairan ais yang berombak di Laut Utara pada 2018.

Sebagai rekod, misi eksperimen ini tidak menggunakan pelayan perniagaan langsung. Sebaliknya, kontena yang terendam ini membawa data eksperimen dalaman Microsoft untuk diuji. Kapasiti 864 pelayan untuk pusat data mungkin terlalu sedikit tetapi Microsoft menganggap skalanya dapat ditambah dengan mudah pada masa hadapan sekiranya diperlukan.

Prinsip asas meletakkan pusat data di bawah air adalah untuk mewujudkan persekitaran yang lebih stabil sehingga pelayan komputer dapat bekerja lebih baik dan tahan lebih lama. Sebagai sebahagian daripada Project Natick, jurutera membina kontena khas ini bebas dari oksigen dan kelembapan dan diisi dengan nitrogen.

Secara keseluruhan, langkah pencegahan ini telah meningkatkan kadar kebolehpercayaan pusat data ini. Microsoft mendakwa kadar kegagalan pusat data ini dikurangkan menjadi seperlapan apabila pusat data ini diletakkan tenggelam di bawah air.

Pusat data tradisional menggunakan sejumlah besar tenaga untuk memastikan pelayan tetap sejuk. Pusat data lama menggunakan penyejukan mekanikal, menggunakan penghawa dingin (AC) untuk penyejukan yang memakan banyak tenaga.

Sekarang, pusat data bawah air hanya menggunakan air di sekitarnya untuk memindahkan haba yang dikeluarkan dari pelayan. Bayangkan berapa banyak air laut di lautan yang ada untuk menyerap haba, maka membesarkan pusat data ini mengikut skala yang dikehendaki tidaklah terlalu sukar.

Proses membina pusat data bawah air adalah lebih murah dan cepat daripada pusat data konvensional dimana syarikat terlebih dahulu perlu memperoleh tanah dan membina pusat data dari bawah ke atas.

Semasa membina pusat data di darat, anda memerlukan tanah (yang sering kali mahal) dan kemudian syarikat perlu menilai kemungkinan keadaan lain, seperti topografi, ketersediaan tenaga kerja mahir, bekalan elektrik yang boleh dipercayai, pematuhan dengan peraturan tempatan dan undang-undang dan banyak lagi.

Kontena khas yang memuatkan pelayan yang diperlukan untuk operasi bawah air ini dapat dibina dengan cara pemasangan dan kemudian dihantar ke laut dengan mudah. Microsoft mendakwa bahawa ia dapat menyiapkan konten khas untuk pelayan ini hanya dalam 90 hari! Bandingkan ini dengan satu atau dua tahun yang diperlukan untuk membina sebuah pusat data di darat.


Sindiket Rogol Bersiri Paling Buruk Dalam Sejarah Negara India

Kes-kes rogol terhadap wanita kebiasaannya berlaku melibatkan seorang penyerang dan seorang mangsa. Ada kalanya kes tersebut turut sama melibatkan sekumpulan penyerang dengan seorang mangsa.

Pernahkah anda mendengar tentang sebuah sindiket merogol wanita yang menjalankan kerja terkutuk mereka selama beberapa tahun, melibatkan sekumpulan lelaki yang telah merogol hampir 100 orang wanita?

Ini adalah kisah sejarah hitam satu sindiket rogol yang berlaku di India kira-kira 30 tahun lalu, yang lukanya masih menghantui golongan wanita di sana.

Bandar Ajmer yang terletak di Rajasthan utara India, merupakan salah sebuah lokasi bersejarah paling tua yang merupakan tapak bermulanya sebuah empayar bernama Chahamana.

Mempunyai banyak binaan-binaan bersejarah, bandar Ajmer diangkat sebagai salah satu bandar warisan yang dipulihara. Dalam sejarah panjang Ajmer, seorang tokoh Muslim bernama Muinuddin Chishti hadir ke Ajmer sekitar abad ke 12 lalu membuka sekolah mengajar ilmu Sunni, yang akhirnya dikenali dengan nama gerakan Chishti.

Gerakan Chishti ini akhirnya menjadi salah satu gerakan Muslim paling berpengaruh di India dan selepas kematian beliau, Muinuddin disemadikan di sebuah makam indah yang dinamakan Sharif Dargah di Ajmer.

Pewaris kepada gerakan Chishti sehingga zaman moden mempunyai kedudukan tinggi di kalangan masyarakat, sering diangkat sebagai pemimpin serta digelarkan sebagai Khadim ekoran keturunan mereka mewarisi gerakan Islam tersebut.

Pada bulan April tahun 1992, seorang wartawan bernama Santosh Gupta mengejutkan bandar tersebut selepas sebuah laporan hasil tulisannya dalam akhbar tempatan berjudul Navjyoti mendakwa kewujudan sebuah sindiket yang memperdayakan dan merogol gadis-gadis muda, khasnya pelajar sekolah.

Dikenali sebagai seorang yang berkarisma tinggi, Farooq Chishti terkenal sebagai anak muda yang mengepalai Kongres Muda Ajmer, salah satu sayap kepada parti politik gergasi Kongres Nasional India.

Dua lagi individu, Nafis Chishti dan Anwar Chishti turut sama memainkan peranan dalam gerak kerja politik sebagai Naib Presiden Kongres Nasional India cawangan Ajmer dan setiausahanya.

Dikagumi ramai kerana pengaruh serta kedudukannya, Farooq diminati ramai gadis tempatan dan dia menggunakan kesempatan ini untuk mendekati peminatnya, khasnya kumpulan pelajar yang menghadiri sebuah sekolah tinggi swasta bernama Sophia Senior Secondary School yang terletak di sana.

Mereka inilah disebut sebagai dalang utama sindiket rogol tersebut dalam laporan akhbar yang berani, mengejutkan semua pihak.

Selain pendedahan nama-nama berpengaruh dalam komuniti di sana, laporan tersebut turut memaparkan gambar-gambar gadis yang telah dikaburkan dalam keadaan memalukan didakwa dirakam pelaku, menjadi bukti jenayah yang telah berlaku sekian lama.

Laporan tersebut membawa kepada pendedahan demi pendedahan menceritakan satu persatu kisah hitam ini yang sebelum itu berjaya disembunyikan.

Apa yang mengundang kemarahan orang ramai, pihak polis dilaporkan sebenarnya telah pun mengetahui kewujudan sindiket ini setahun sebelum laporan tersebut ditulis.

Namun polis memilih untuk tidak mengambil tindakan disebabkan kedudukan kesemua suspek dalam masyarakat sehinggalah Naavjyoti menerbitkan artikel mereka dan orang ramai mula melakukan tunjuk perasaan.

Ketampanan Farooq memukau seorang pelajar yang tidak dinamakan, dapat dibuat teman tidur sehinggalah gadis yang masih lagi belasan tahun itu merelakan dirinya diambil foto tanpa pakaian seurat benang pun.

Gambar yang diambil digunakan oleh Farooq dan rakan-rakannya untuk digunakan sebagai modal mengugut gadis tersebut, agar gadis tersebut akur kepada segala arahan mereka.

Rancangan mereka mudah; jika tidak mahu gambar itu disebarkan, kenalkan mereka dengan rakan-rakan sekolah yang ada atau pujuk rakan-rakan mereka untuk hadir ke lokasi yang telah mereka tetapkan; sebuah rumah yang terletak dalam kawasan ladang - bagi membolehkan sesi suai kenal dijalankan.

Bermula daripada seorang gadis yang diugut, perkara itu berlanjutan dan kekal menjadi modus operandi utama. Mereka bijak menggunakan ketakutan gadis untuk mendapatkan apa yang mereka mahu serta melindungi gerakan mereka.

Sindiket yang pada mulanya hanya disertai 3 orang akhirnya berkembang menjadi 18 orang kesemuanya yang sudah dirasuk syaitan. Tidak diketahui berapa lama operasi mereka sudah berjalan, sebelum tulisan Santosh Gupta mendedahkan kebenarannya.

Pendedahan berkenaan gerakan sindiket rogol ini hanya mula dihidu selepas salah seorang daripada kumpulan perogol, bertindak menghantar filem yang digunakan bagi merakam gambar mangsa ke kedai untuk cetakan.

Pemilik kedai tersebut menghubungi pihak berkuasa untuk melaporkannya sebelum wartawan dapat menghidu isu tersebut dan mula menjalankan siasatan mereka sendiri, membolehkan artikel pendedahan selamat diterbitkan walaupun pada awalnya pihak akhbar sendiri enggan mendedahkannya.

Kontroversi sindiket rogol ini memulakan perbincangan hangat berkait dengan sentimen agama, disebabkan modus operandi pemangsa yang diwakili individu Muslim dilihat seolah-olah mensasarkan pelajar beragama Hindu sebagai mangsa mereka.

Protes besar-besaran dimulakan masyarakat Ajmer, memaksa pihak polis akhirnya campur tangan. 8 orang ditangkap pada awalnya sebelum siasatan lanjut berjaya mengenalpasti 10 orang lagi yang pernah terlibat dalam aktiviti mereka.

Hanya selepas pendedahan dan siasatan berjaya dilakukan, barulah masyarakat di Ajmer mengetahui ada di kalangan mangsa sebenarnya telah membunuh diri ekoran tidak lagi mampu menahan rasa malu dirogol, lalu dipaksa memujuk rakan bagi menyelamatkan maruah sendiri.

Pendedahan akhbar itu memulakan pembukaan semula beberapa kes bunuh diri yang telah berlaku, membolehkan motif jelas punca bunuh diri gadis-gadis tersebut yang sebelum itu tidak diketahui direkodkan.

Siasatan dan perbicaraan yang berlaku selepas itu berlangsung dalam suasana sukar disebabkan oleh tekanan politik. Selain itu beberapa kelompok turut berpendapat dakwaan yang ada sengaja dibuat komuniti Hindu bagi memburukkan reputasi keluarga Chishti di situ.

Kesukaran untuk pihak polis mengenalpasti mangsa yang enggan memunculkan diri memberikan kerjasama, menjadi satu faktor penghalang utama. Daripada anggaran 100 orang mangsa, hanya lebih 10 orang membuat laporan.

Dalam jumlah kecil itu, hanya dua orang mangsa benar-benar membawa kes tersebut ke mahkamah.

Berdasarkan bukti yang ada, dianggarkan terdapat hampir 100 orang mangsa namun pihak polis meramalkan jumlah mangsa sebenar lebih tinggi tetapi memilih untuk menyembunyikan diri; malu dengan apa yang telah berlaku serta terus menyalahkan diri sendiri.

Atas sebab itulah pihak pendakwaan berdepan kesusahan bagi mendakwa mereka. Selepas perbicaraan yang berlangsung selama 6 tahun, pada tahun 1998 mahkamah berjaya menjatuhkan hukuman penjara seumur hidup ke atas 8 orang ahli sindiket utama.

Bagaimanapun, Farooq Chishti yang menjadi dalang sejak mula disahkan mengalami masalah mental semasa perbicaraan berlangsung membolehkan perbicaraannya ditangguhkan. Dia hanya didapati bersalah pada tahun 2007 dijatuhkan hukuman penjara seumur hidup, tetapi hukumannya diringankan pada 2013.

Beberapa suspek lain cuba melepaskan diri dengan pelbagai cara. Seorang suspek memilih untuk membunuh diri sendiri. Dua orang lagi sempat meloloskan diri hilang dari pandangan orang ramai.

Pada tahun 2012, polis India berjaya menahan salah seorang suspek bernama Salim Chishti.

Hanya tinggal dua yang masih lepas ketika itu, Syed Almas Maharaj yang dipercayai sempat melarikan diri ke Bangladesh sejak awal artikel pendedahan diterbitkan dan Suhail Chishti yang tidak diketahui ke mana hilangnya.

Suhail akhirnya hadir bersama peguamnya menyerah diri kepada pihak polis pada bulan Februari tahun 2018, 26 tahun selepas pembongkaran kes. Dia kini sedang dalam perbicaraan.

Almas pula sehingga kini masih lagi berada dalam senarai merah Polis Antarabangsa.

Stigma berkaitan kes ini yang berlaku secara berleluasa, terus menghantui gadis-gadis yang berasal dari Ajmer.

Gadis-gadis dari bandar tersebut kerap berhadapan kesukaran untuk mendapatkan pasangan hidup, disebabkan kebimbangkan kaum lelaki bahawa mereka akan mengahwini salah seorang mangsa yang tidak bertindak melaporkan kejadian.

Atas ketakutan itulah banyak keluarga khasnya keluarga dari luar Ajmer akan menjalankan siasatan terlebih dahulu ke atas keluarga bakal menantu mereka bagi mengenalpasti latar belakang keluarga wanita tersebut.

Semasa perbicaraan, sindiket rogol yang didalangi 18 orang lelaki ini mengaku kebanyakan mangsa yang dirogol sebenarnya hadir atas kerelaan sendiri selepas mengetahui individu daripada keluarga Chishti ingin berkenalan dengan mereka, hasil pujukan kenalan mereka yang diugut.

Sama ada gadis itu rela, diperdaya atau dipaksa bukan isu pokoknya kan?

Namun bagi perogol yang logiknya entah hilang ke mana, itulah hujah yang mereka guna untuk menghalalkan perbuatan mereka. Yang akan rugi sepanjang hidup tetap mangsa dan semua wanita yang berasal dari Ajmer, India.

Jadi nasihat kami kepada kaum wanita - beringatlah sebelum terkena.

Almost three decades after a rape, blackmail case rocked Ajmer, surrender of an accused opens old wounds


Ini Lif Paling Laju Di Dunia Ciptaan Jepun

Dengan perkembangan kejuruteraan pembinaan yang berterusan, kita dapat melihat semakin banyak bangunan bertingkat sedang dibina di seluruh dunia.

Malah, bangunan yang dibina pada hari ini menjadi semakin tinggi, membuatkan ia perlu dilengkapi dengan lif yang mampu membawa orang ramai pada kelajuan yang tinggi.

Ketika ini, lif paling laju di dunia digunakan dalam sebuah bangunan di China, dan ia mampu mencapai kelajuan 1,260 meter seminit atau 75.6 kilometer sejam.

Lif terpantas di dunia ini dibekalkan oleh Hitachi Building Systems dari Jepun.

Di kedudukan kedua lif terpantas di dunia dihasilkan oleh Mitsubishi Electric manakala tempat ketiga juga merupakan syarikat Jepun iaitu Toshiba Elevator and Building Systems. Dalam erti kata lain, Jepun memegang 3 kedudukan lif paling laju di dunia.

Lif paling laju di dunia yang dihasilkan oleh Hitachi Building Systems, dipasangkan dalam bangunan pencakar langit Pusat Kewangan CTF Guangzhou dengan ketinggian 530 meter.

Untuk membawa penumpang ke hotel ke tingkat paling atas, lif tersebut bergerak dari tingkat 1 ke tingkat 95 hanya dalam tempoh 42 saat sahaja.

Kelajuan maksimumnya yang direkodkan iaitu 1,260 meter seminit telah diiktiraf sebagai Guinness World Record.

Jika kita tukarkan kelajuan tersebut per saat, ia membawa kepada pergerakan sejauh 21 meter setiap saat.

Pusat Kewangan CTF Guangzhou mempunyai perbezaan ketinggian 440 meter antara tingkat 1 dan 95.

Jika anda bergerak ke atas sehingga ke ketinggian ini dalam tempoh yang sangat singkat seperti 42 saat, perubahan tekanan atmosfera secara tiba-tiba akan menyebabkan telinga anda tidak selesa.

Hitachi Building Systems telah membina kabin lif yang diperkemaskan menggunakan teknologi yang dikembangkan oleh Kumpulan Hitachi ketika menghasilkan kereta api berkelajuan tinggi seperti Shinkansen.

Menguji kabin prototaip di terowong angin mengesahkan bahawa kebisingan yang disebabkan oleh pergolakan udara dapat dikurangkan dengan berkesan.

Atas sebab ini, kabin lif dilengkapi dengan mekanisme yang mengubah tekanan dalaman secara perlahan. Melambatkan perubahan tekanan dalam lif itu mengurangkan ketidakselesaan walaupun bergerak laju.

Lif kedua terpantas di dunia dipasangkan pada Menara Shanghai di Shanghai, China, oleh Mitsubishi Electric.

Lif ini bergerak dari tingkat bawah tanah kedua ke tingkat 119 dalam tempoh 53 saat dan mencapai kelajuan 1,230 meter seminit atau 73.8 kilometer sejam.

Secara kebetulan, Menara Shanghai setinggi 632 meter adalah pencakar langit tertinggi di China dan kedua tertinggi di dunia di belakang Burj Khalifa dengan ketinggian 828 meter.

Dan yang terakhir, lif ketiga paling laju di dunia dihasilkan oleh Toshiba Elevator and Building Systems, yang dipasangkan pada bangunan Taipei 101 di Taipei, Taiwan.

Kelajuan lif ini mencecah 1,010 meter seminit atau 60.6 kilometer sejam.

Walaupun ketiga-tiga lif terpantas di dunia dihasilkan oleh Jepun, namun lif yang beroperasi di Jepun tidaklah sepantas yang dinyatakan di atas.

Lif terpantas di jepun dengan kelajuan 750 meter seminit atau 45 kilometer sejam dihasilkan oleh Mitsubishi Electric, yang dipasangkan pada Yokohama Landmark Tower.

Lif kedua dan ketiga terpantas di Jepun kedua-duanya mencecah kelajuan 600 meter seminit atau 36 kilometer sejam, dihasilkan oleh Mitsubshi Electric dan satu lagi oleh Toshiba Elevator and Building Systems.

Kedua-dua lif ini hanya berkelajuan separuh daripada lif terpantas di dunia. Walaupun begitu, lif Yokohama Landmark Tower tetap memegang rekod dunia iaitu lif terpantas di dunia dalam keadaan menurun.

Lif ini mampu mencapai kelajuan menurun 750 meter seminit iaitu sama dengan kelajuan menaik, dan rekod ini masih belum dipecahkan sejak tahun 1993 di mana ia mula beroperasi.

Malah, lif pada bangunan ini memberikan perjalanan yang sangat selesa di mana dikatakan bahawa gegaran yang berlaku semasa menaik dan menurun tersangatlah sedikit sehinggakan duit syiling yang ditegakkan di atas lantai tidak akan jatuh.


5 Aplikasi Dan Syarikat Gergasi Yang Sebenarnya Diasaskan Oleh Russia

Jika Amerika Syariikat boleh berbangga dengan syarikat-syarikat gergasi teknologi yang diasaskan oleh rakyat Amerika Syarikat antaranya Tesla, Apple dan Microsoft, Russia yang merupakan salah satu negara terbesar dunia juga tidak kurang hebatnya.

Landskap teknologi Rusia adalah sangat besar. Walaupun ekonomi Rusia bergolak dan landskap teknologinya banyak distereotaip oleh orang Barat penuh dengan kegiatan jenayah seperti penggodaman, budaya teknologi dan keusahawanan yang kuat telah berkembang di negara ini sejak setengah dekad yang lalu dan menghasilkan sejumlah syarikat yang berkembang pesat.

Dan jangan terkejut, mungkin anda sendiri pernah menggunakan salah satu produk atau teknologi yang sebenarnya dicipta oleh seorang rakyat Russia. Begitulah hebatnya dunia teknologi tanpa sempadan masa kini, kita tidak lagi memilih untuk menggunakan sesuatu teknologi atau produk berdasarkan asal-usul produk itu tetapi bergantung pada prestasinya.

Kali ini, pihak Iluminasi ingin berkongsi senarai 5 produk atau teknologi hebat yang dibangunkan oleh anak jati Russia. Daripada syarikat atau jenama besar dalam senarai ini, berapakah yang anda pernah guna?

Mendapat jolokan sebagai alternatif kepada aplikasi WhatsApp, Telegram adalah perisian dan aplikasi pesanan segera berasaskan awan, multi platform dan perisian percuma. Perkhidmatan ini juga menyediakan panggilan video enkripsi end-to-end, VoIP, perkongsian fail dan beberapa ciri lain.

Telegram pada mulanya dilancarkan untuk iOS pada 14 Ogos 2013 dan Android pada Oktober 2013. Sebelum membina Telegram, pengasas bersama Telegram, Pavel Durov membantu mewujudkan Vkontakte, sebuah rangkaian sosial dengan lebih daripada 350 juta pengguna aktif. Menurut Podolyak, syarikat media dan pemilik bisnes di Rusia menggunakan Telegram sebagai platform blog awam dan alat komunikasi peribadi.

Telegram dibangunkan bagi membuang stereotaip bahawa segala kegiatan anda di media sosial akan dipantau oleh kerajaan. Ianya juga disebut oleh rakyat Russia sebagai 'Snapchat Rusia', mesej yang dikirim menggunakan Telegram dienkripsi dan tidak disimpan di pelayan syarikat untuk memastikan mesej anda benar-benar privasi.

Sekiranya anda pernah menggunakan komputer yang menggunakan sistem operasi Microsoft, nama Kaspersky tentunya cukup sinonim buat anda sebagai perisian anti-virus. Kaspersky Lab (atau dalam bahasa Russia Laboratoriya Kasperskogo) adalah penyedia keselamatan siber multinasional dan anti-virus yang beribu pejabat di Moscow, Rusia dan dikendalikan oleh syarikat induk di United Kingdom.

Syarikat ini ditubuhkan pada tahun 1997 oleh Eugene Kaspersky, Natalya Kaspersky, dan Alexey De-Monderik dimana Eugene Kaspersky kini menjadi CEO syarikat ini. Kaspersky Lab membangunkan dan menjual antivirus, produk keselamatan internet, pengurusan kata laluan, keselamatan endpoint dan produk dan perkhidmatan keselamatan siber lain.

Ia adalah syarikat Russia pertama yang dimasukkan dalam penarafan syarikat perisian terkemuka di dunia, yang disebut "Software Top 100". Pada tahun 2016, perisian ini mempunyai kira-kira 400 juta pengguna dan mempunyai penguasaan pasaran terbesar sebagai vendor perisian keselamatan siber di Eropah.

Sekiranya anda hanya pengguna laman web dan internet dan tidak pernah terlibat dengan dunia pembangun laman web, nama ini mungkin cukup asing bagi anda. Nginx (disebut “engine-ex”) mungkin salah satu aplikasi pelayan web dan "load balancers" yang paling banyak digunakan sepanjang masa.

Nginx muncul sebagai projek sumber terbuka pada tahun 2002 dan mempunyai komuniti pembangun yang kuat. Pada tahun 2011 pengasas bersama Igor Sysoev dan Gus Robertson memindahkan syarikat itu ke San Francisco. Menurut CrunchBase, syarikat itu telah mengumpulkan $41 juta dana usaha dan kini menyediakan perkhidmatan infrastruktur hosting awan.

Sehingga Februari 2020, pihak Netcraft menganggarkan Nginx digunakan oleh 36.48% dari semua laman web aktif, membolehkannya menduduki tempat pertama di atas Apache pada 24.51%. Sementara itu, menurut W3Techs, Apache menduduki tempat pertama pada 40.1% dan Nginx kedua dengan 31.8%%.

Sekiranya anda gemar menghabiskan masa di sosial media seperti Facebook dan Instagram, anda pastinya pernah melihat kenalan anda menggunakan aplikasi ini berdasarkan "watermark" yang diletakkan pada gambar atau video yang dimuatnaik mereka.

FaceApp adalah aplikasi penyuntingan foto dan video untuk iOS dan Android yang dikembangkan oleh Wireless Lab, sebuah syarikat yang berpusat di Russia. Aplikasi ini menghasilkan transformasi wajah manusia yang sangat realistik dalam gambar dengan menggunakan teknologi berdasarkan kecerdasan buatan.

Aplikasi ini dapat mengubah wajah seseorang untuk menjadikannya tersenyum, kelihatan lebih muda, kelihatan lebih tua atau menukar jantina. Syarikat yang diasaskan oleh Yaroslav Goncharov ini tidak lari daripada kontroversi mengenai privasi pengguna yang mengatakan bahawa syarikat ini menyimpan gambar mereka dan menggunakan gambar yang dimuatnaik untuk tujuan komersial.

Yandex itu adalah syarikat teknologi terbesar di Russia dan enjin carian terbesar di Internet dalam bahasa Rusia dengan pennguasaan pasaran melebihi 52%. Ia juga mempunyai penguasaan pasaran terbesar dari mana-mana enjin carian di Eropah dan Negara-negara Komanwel Merdeka dan merupakan mesin carian ke-5 terbesar di seluruh dunia selepas Google, Baidu, Bing, dan Yahoo!.

Firma ini didaftarkan di Schiphol, Belanda sebagai naamloze vennootschap (syarikat awam awam Belanda) tetapi pengasas syarikat dan sebahagian besar anggota atau pekerjanya berada di Rusia. Pengguna utama produk syarikat ini majoritinya di Rusia dan Negara-negara Komanwel Bebas, dan juga mempunyai 18 pejabat komersial di seluruh dunia.

Yandex merupakan syarikat multinasional yang menyediakan produk dan perkhidmatan yang berkaitan dengan Internet, termasuk perkhidmatan pengangkutan, carian dan maklumat, eCommerce, navigasi, aplikasi mudah alih, dan iklan dalam talian. Mereka menyediakan lebih daripada 70 perkhidmatan.


Apa Sebenarnya Peranan Ratu Lebah Dalam Koloni?

Menurut organisasi pemuliharaan antarabangsa tidak berkeuntungan iaitu Institut Earthwatch, lebah adalah spesies terpenting di bumi.

Tanpa lebah, pengeluaran makanan global akan menjadi sangat berbeza. Menurut Organisasi Makanan dan Pertanian Pertubuhan Bangsa-Bangsa Bersatu (FAO), tiga daripada empat tanaman yang menghasilkan buah atau biji untuk penggunaan manusia bergantung (sekurang-kurangnya 50%) kepada pendebungaan.

Walaupun pendebunga juga termasuk dari spesis kelawar dan burung, namun serangga seperti lebah, rama-rama, dan lalat bunga adalah yang paling biasa. Pengebunga menyokong pengeluaran 87% tanaman makanan terkemuka di seluruh dunia.

Dalam koloni lebah, ratu lebah adalah sosok utama yang memainkan peranan penting. Namun, pernahkah anda tertanya-tanya apakah sebenarnya peranan yang dimainkan oleh ratu lebah?

Ia adalah sebab kepada hampir semua yang dilakukan oleh lebah lain dalam koloni dan merupakan satu-satunya lebah yang mana ketiadaannya mampu menghancurkan sesebuah koloni lebah.

Dalam sesebuah sarang lebah, hanya terdapat seekor ratu lebah sahaja dan merupakan lebah terbesar dalam koloni dengan badan yang panjang.

Panjang sayapnya hanya sampai ke separuh badannya, sedangkan lebah lain mempunyai sayang yang menutupi badan sepenuhnya.

Malah, ratu lebah adalah satu-satunya lebah betina yang mempunyai ovari yang berkembang sepenuhnya.

Bahagian menyengat ratu lebah iaitu di bahagian bawah badannya adalah sangat halus jika dibandingkan dengan penyengat lebah pekerja yang mana berduri.

Jika anda disengat oleh lebah pekerja, bahagian duri tersebut akan kekal pada badan anda dan lebah pekerja akan mati.

Namun, disebabkan bahagian sengat ratu lebah adalah halus dan tidak berduri, maka ia mampu menyengat anda berkali-kali dan tidak terbunuh.

Penyengatnya juga digunakan selama proses bertelur dan juga melawan ratu lebah lain. Tetapi pada umumnya, ratu lebah adalah jinak dan jarang penjaga lebah.

Dua tujuan utama ratu lebah adalah menghasilkan aroma kimia yang membantu mengatur kesatuan koloni dan juga yang paling penting, bertelur.

Ciri-ciri anatomi yang paling penting adalah organ pembiakan wanita, seperti spermatheca.

Di sinilah tempai ia menyimpan sperma yang dikumpulkannya semasa mengawan kawin. Ratu lebah akan menggunakan sperma ini seumur hidupnya untuk bertelur, yang menghasilkan lebah betina.

Sebilangan besar lebah lain bekerja untuk menyokong produktiviti bertelur oleh ratu lebah.

Walaupun kebanyakan daripada kerja yang dilakukan lebah lain tidak berkait secara terus dengan bertelur, semuanya menyumbang kepada kelangsungan hidup koloni yang berterusan.

Sebagai contoh, lebah pekerja menghasilkan madu yang banyak sepanjang musim bunga dan panas. Simpanan madu ini menyokong kelangsungan hidup koloni hingga musim sejuk, yang kana ratu akan mula bertelur semula.

Ratu lebah dilihatkan seperti sebuah mesin bertelur, yang mana ia mampu menghasilkan 1,500 telur dalam masa sehari, selang setiap 30 saat. Berat telur ini adalah melebihi daripada berat ratu lebah sendiri.

Lebah-lebah lain memberikan perhatian yang sangat tinggi kepada ratu dan menjaga setiap keperluannya.

Ia dilayan seperti selebriti agung di mana ratu lebah selalu dikelilingi oleh kawanan pelayan ketika ia bergerak di sarang.

Perhatian yang sangat tinggi ini adalah penting kerana ratu lebah sama sekali tidak mampu memenuhi keperluan asasnya sendiri.

Ia tidak mampu makan dan menguruskan dirinya sendiri, maka para pelayannya perlu menjaga keperluan asas ratu lebah sementara ia pergi dari satu sel ke sel yang lain melakukan tugas yang tersangat penting, iaitu bertelur.

Memandangkan ratu lebah memainkan peranan penting iaitu bertelur dan digelarkan dengan gelaran ratu, tidak pelik jika kita semua menganggap bahawa ratu lebah adalah pembuat segala keputusan dalam koloni.

Namun, ini tidak benar. Ya memang benar ia merupakan jantung bagi sebuah sarang lebah disebabkan oleh keupayaannya bertelur, namun ratu lebah dikawal oleh kumpulan lebah pekerja.

Lebah pekerja mempunyai keupayaan untuk mengangkat ratu lebah baharu atau membunuh ratu lebah sedia ada, bila-bila masa yang ia suka.

"Queen cups" adalah "bilik" yang berbentuk kubah lilin untuk mengisi telur bagi bakal ratu lebah.

Penjaga lebah harus mencari cawan ratu semasa pemeriksaan sarang, kerana ia boleh mengandungi mesej penting yang mana berpotensi menandakan niat berkumpulan yang akan dilakukan pada masa akan datang.

Jika terdapat telur, cecair putih dan bentuk dimana bilik ratu sedang dibina, ia mempunyai makna penting. Ini bermakna cawan ratu ini telah "diakui" dan sedang dalam proses untuk berkembang menjadi ratu masa depan.

Sebaik sahaja bilik ini telah dibina dan hadirnya telur, para lebah perawat akan mula mengeluarkan sisir dengan panjang sekitar 25 milimeter, untuk memberikan ruang kepada larva untuk membesar.

Bilik itu kemudiannya akan ditutup dengan lapisan lilin sekitar hari ke-9 dan tempoh 16 hari diperlukan untuk ratu menetas.

Lebah pekerja akan memberikan makanan kepada bakal ratu ini dan ia adalah satu-satunya kasta yang diberikan makanan sepanjang fasa larva.

Selepas 16 hari, ratu lebah akan mula mengunyah bilik tersebut untuk keluar daripadanya. Sebaik sahaja kepala ratu lebah mula tembus, lebah-lebah pekerja akan membantu mengunyah bilik lilin tersebut.


5 Kaedah Nak Dapat Gajet Murah Untuk Sekolah Masa PKP

Perubahan disebabkan Perintah Kawalan Pergerakan tidak boleh dinafikan mengubah cara hidup kita.

Antara kumpulan paling terkesan dengan perubahan ini adalah golongan pelajar sekolah disebabkan perbezaan kaedah pelaksanaan dan pembelajaran di rumah yang membawa banyak halangan, khasnya di kalangan ibu bapa yang kurang berkemampuan.

Keperluan untuk menyediakan data internet serta jumlah peranti yang mencukupi menimbulkan keresahan sehingga ada yang terganggu tidak dapat belajar dengan tenang.

Apakah langkah yang boleh membantu meringankan beban pelajar dan ibu bapa? Kami kongsikan kepada anda lima kaedah yang kami rasa sesuai untuk memudahkan transisi perubahan kita sekarang.

Sejak bermulanya PKP pada tahun 2020, Yayasan YTL yang memainkan peranan besar dalam pembangunan sistem teknologi pendidikan sekolah negara kita telah pun membuka permohonan kepada pelajar golongan B40, untuk mendapatkan telefon percuma.

Melalui program 'Belajar Dari Rumah', YTL akan menyediakan sebuah peranti beserta pakej data sebanyak 120GB untuk digunakan pelajar belajar. Program ini baru saja disambung sehingga 31 Jun 2021.

Bukan saja pelajar sekolah kerajaan layak, malahan pelajar universiti dan guru juga turut sama layak menyertai program ini. Untuk pelajar sekolah, permohonan perlulah dilakukan oleh guru anda dengan kebenaran ibu bapa atau penjaga - jadi kongsikan pautan ini agar guru anda dapat membantu anda melakukan permohonan.

Sempena PKP ini kebanyakan syarikat penyelia perkhidmatan talian ada menyediakan pakej-pakej data percuma, yang bukan saja dibuka kepada pelajar malahan kepada orang ramai.

Untuk mendapatkannya pelajar atau ibu bapa perlu mengaktifkannya.Selain bantuan telefon, YTL turut menyediakan kad sim rangkaian YES percuma kepada semua kategori pelajar dengan akses kepada 40GB data internet.

Gunakan pautan YTL yang sama kami sertakan di atas untuk mendapatkan kad sim yang akan dihantar terus ke rumah anda.

Selain itu, syarikat Maxis memberikan pelajar data 1GB percuma setiap hari untuk digunakan dalam tempoh 24 jam sekiranya akaun itu tidak datang dengan pakej data tanpa had, memerlukan pengguna mengaktifkan akses akaun kepada pakej tersebut setiap hari.

Rujuk dengan syarikat pengendali talian anda untuk mengetahui lebih lanjut sekiranya anda terlibat dalam program ini.

Sekiranya pelajar memerlukan peranti seperti komputer meja atau riba, terdapat beberapa pengeluar produk komputer yang menawarkan program pembelian pelajar dengan tawaran harga lebih rendah.

Syarikat Dell misalnya mewujudkan 'Program Pembelian Pelajar' bagi membolehkan pembelian pada harga lebih rendah, menerusi beberapa kategori berbeza.

Apa yang perlu bakal pembeli lakukan adalah menyemak terlebih dahulu sama ada anda layak atau tidak untuk mendapatkan diskaun tersebut, melalui proses verifikasi bersama ejen jualan Dell sendiri.

Jenama Lenovo pula membuka gedung jualan digital khas untuk kumpulan pelajar. Lenovo memerlukan anda menggunakan akaun emel khas yang disediakan Kementerian Pendidikan untuk anda mengakses gedung tersebut.

Bagi ibu bapa, keperluan untuk menyediakan peranti yang mencukupi memang membebankan.

Tetapi jangan terlupa zaman sekarang ini, sudah menjadi satu perkara biasa syarikat pengendali talian mampu memberikan pelanggan telefon percuma - asalkan anda sanggup dikontrakkan. Biasanya 2 tahun.

Walaupun kebiasaannya ada amaun yang perlu anda bayar pada awal permohonan, jumlah yang telah anda bayar itu akan direbatkan ke dalam bil anda selepas itu.

Beberapa syarikat pengendali juga membenarkan pelanggan-pelanggan setia mereka yang telah lama menggunakan talian akses kepada peranti percuma ini, mendapatkan telefon percuma tanpa ada bayaran muka langsung.

Telefon-telefon yang disediakan juga bukanlah telefon cap ayam. Spesifikasinya mungkin lebih rendah, tetapi zaman sekarang ni telefon pintar yang ada sudah lebih dari memadai kuasa pemprosesannya.

Bukan semua rumah mampu memiliki pakej langganan kepada sambungan jalur lebar, yang membolehkan siaran Wi-Fi di rumah dilakukan. Masih ramai yang bergantung hanya kepada langganan data mobil untuk mengakses internet sepenuhnya.

Apa yang ibu bapa boleh buat bagi membantu pelajar adalah dengan melanggan pakej data tanpa had, yang sebenarnya sudah banyak disediakan sama ada dalam bentuk pra-bayar atau pasca-bayar.

Kemudian dapatkan modem 4G yang boleh menerima kad sim pakej langganan anda bagi membolehkan siaran Wi-Fi menggunakan rangkaian 4G dibuat, supaya setiap anak dapat berkongsi talian.

Harga modem yang ada dijual bergantung kepada jenis dan spesifikasinya. Ada yang baik, ada yang entah dari mana datangnya. Jika anda tak tahu nak beli yang mana, buat carian dalam gedung digital menggunakan kata kunci '4G sim card modem' atau '4G wifi modem.'

Kami tak mahu berkongsikan pautan, kerana kaedah ini kurang disenangi pengendali rangkaian talian yang tetap mahu mensyaratkan penggunaan 'hotspot' anda. Tetapi masa PKP ni, apa saja cara yang kami rasa boleh membantu, cubalah usahakannya.

Kami harap artikel ini dapat membantu anda serba sedikit dalam usaha penyediaan fasiliti pembelajaran di rumah. Jika rasa berfaedah, kongsikan. Jika anda ada idea lain sebagai tambahan, nyatakan dalam ruangan komen ya!


5 Kerjaya Awal Bintang Rock Selepas Tamat Sekolah

Usaha tangga kejayaan! Itulah yang selalu diungkapkan setiap kali kita berdepan kegagalan atau kesusahan.

Lima nama besar di bawah besar kemungkinan merupakan nama-nama yang sudah terkenal di serata dunia, ekoran kemahsyuran mereka sebagai bintang rock yang berpengaruh.

Namun mereka juga perlu bermula dari bawah seperti orang lain sebelum menempa kejayaan. Berikut adalah lima kisah kerjaya awal bintang rock unik yang kami harap memberikan anda inspirasi untuk berjaya.

Terkenal sebagai salah seorang ikon paling berpengaruh semasa kebangkitan era nu-metal dua dekad dahulu, Jonathan Davis cukup berminat dengan satu cabang bidang perubatan yang agak digeruni orang ramai - menguruskan mayat; selain daripada kecenderungan kepada muzik yang diwarisi daripada ayahnya yang juga seorang pemuzik.

Pada usia 16 tahun, Jonathan mencari pendapatan sambilan dengan bekerja sebagai pembantu koroner, menjalankan tugas-tugas am semasa autopsi mayat dijalankan.

Pengalaman beliau di situ mendorong beliau menyambung pendidikan dalam bidang sains mortuari di San Francisco College of Mortuari Science. Selepas itu Jonathan meneruskan kerjaya pengurusan mayat di Jabatan Koroner Kern County serta bertugas sebagai pengawet mayat secara sambilan.

Nama Chris Cornell sudah sinonim dengan muzik rock, ekoran kemunculannya bersama-sama kumpulan Temple of the Dog, Soundgarden dan Audioslave. Malangnya masalah tekanan yang dihadapi mengakibatkan beliau membunuh diri dengan menggantung dirinya.

Chris mencapai kejayaan agak lewat berbanding bintang rock sama generasinya pada usia 27 tahun, jadi dia perlu menampung hidup dengan pelbagai cara sambil meneruskan kerjaya muzik secara sambilan.

Beliau pernah bekerja dalam beberapa bidang berbeza tetapi mempunyai satu persamaan - makanan. Pada usia muda, Chris bekerja sebagai seorang pembantu jualan makanan laut menguruskan bekalan ke restoran-restoran.

Semasa permulaan pembentukan kugiran Soundgarden, Chris menampung diri bekerja sebagai tukang masak di dua buah restoran sekitar Capitol Hill sehinggalah Soundgarden ditandatangani oleh syarikat rakaman besar. Pada tahun 2007, Chris akhirnya mempunyai dana bagi memiliki restoran sendiri.

Salah seorang individu yang dikategorikan ikon besar dalam industri muzik dunia, Ozzy Osbourne kini bukan saja dikenali kerana muziknya malahan turut mempunyai rancangan realiti kekeluargaan sendiri.

Satu ketika dahulu sebelum usaha keras dalam bidang muziknya menampakkan hasil, Ozzy hanyalah sebahagian daripada generasi anak muda era 1960-an di England yang perlu berdepan dengan tekanan ekonomi. Jadi dia melakukan apa saja kerja yang dia dapat; sebagai seorang buruh, tukang baiki paip dan pekerja kilang kereta.

Tetapi dia menemui minatnya yang sebenar semasa bekerja sebagai seorang tukang sembelih haiwan. Dia mengaku sangat berminat melihat sendiri bagaimana haiwan yang hidup diproses menjadi daging mentah setiap hari.

Selain itu, Ozzy juga mengakui kerjaya sebagai tukang sembelih mudah kerana waktu kerjanya yang pendek. Dia hanya perlu menghabiskan kuota sembelihan setiap pagi yang biasanya tamat pada jam 10, membolehkan dia ada banyak masa terluang.

Sama seperti Ozzy Osbourne, Eddie Vedder vokalis kumpulan gergasi Pearl Jam perlu menampung hidup dengan pelbagai kerja. Dia bekerja sebagai pembantu stesen minyak, pekerja kedai runcit dan pelayan restoran.

Nasibnya mula berubah semasa Eddie bertugas menjadi pengawal keselamatan di sebuah hotel bernama La Valencia Hotel yang terletak di California. Ditawarkan kerja kontrak selama 2 tahun, Eddie bertugas di situ dari tahun 1988 sehinggalah 1990.

Bekerja dalam shif malam memberikan kesan pada Eddie. Setiap hari dia perlu berjaga malam, sehingga selesai shif pada jam 9 pagi. Pada penghujung kontrak, hasil daripada rakaman demonya - dia ditawarkan untuk menyertai sebuah kugiran yang berpusat di Seattle.

Eddie memberanikan diri melakukan penghijrahan ke Seattle yang terletak 1,200 km jaraknya dan nasibnya selepas itu berubah.

Berbeza dengan nama-nama lain dalam senarai ini, Serj Tankian vokalis kumpulan System of a Down datang daripada latar belakang keluarga pertengahan, membolehkannya mendapat pendidikan yang sempurna.

Keluarganya memilih untuk berpindah dari Lebanon ke Amerika Syarikat pada tahun 1975, membolehkan Serj memulakan pendidikan di sekolah masyarakat Armenia yang terletak di Los Angeles. Dia menyambung pengajian tinggi dalam bidang pemasaran dan perniagaan di California State University.

Tamat pengajian, Serj mencari pengalaman bekerja dalam beberapa industri perniagaan sebelum membuka sebuah syarikat teknologi sendiri secara kecil-kecilan, membangunkan perisian pengurusan yang dinamakan Proprietary Vertical Industry Modular Accounting Software.

Perisian tersebut dibangunkan bertujuan untuk membantu pengurusan akaun syarikat-syarikat pengeluar barang kemas dan produk besi, dengan beberapa syarikat di California menjadi pelanggan utama mereka.

Tidak lama selepas itu, dia bersama-sama dua kenalan dari sekolah rendahnya menubuhkan System of a Down atas minat mereka kepada muzik dan menjadi antara suara paling unik, dalam arena rock dunia.


Saintis Desak Kerajaan Colombia Bunuh Badak Air Milik Pablo Escobar

Para penyelidik Colombia telah menerbitkan sebuah kajian dalam jurnal Biological Conservation awal bulan ini memberi amaran bahawa badak-badak air yang diimport oleh raja dadah Pablo Escobar beberapa dekad yang lalu telah berleluasa di tanah paya Colombia, dan keadaan itu akan menjadi jauh lebih buruk jika pihak berkuasa tidak menyingkirkan makhluk itu.

Bagi yang tidak tahu, Polis Nasional Colombia telah menembak mati Pablo Escobar pada tahun 1993.

Mereka kemudiannya merampas ladang seluas 7,000 ekar, termasuk zoo peribadi milik Pablo Escobar.

Dan walaupun pihak berkuasa menghantar sebahagian besar daripada haiwan-haiwan tersebut ke zoo-zoo dan pemeliharaan hidupan liar, mereka membiarkan 4 ekor badak air dewasa ini begitu sahaja walaupun haiwan tersebut bukan berasal dari rantau tersebut.

Keempat-empat ekor badak air itu telah diseludup masuk ke Colombia oleh Pablo pada tahun 1980-an.

Haiwan itu kemudiannya membiak dan kini terdapat sekitar 80 ekor badak air berkeliaran di seluruh negara dan telah menjadi maskot kebangsaan.

Badak air ini yang dikatakan sebagai "haiwan invasif terbesar di dunia" mendatangkan malapetaka terhadap ekosistem Colombia.

Pada tahun lalu, kajian menunjukkan bahawa najis haiwan ini telah mengubah tahap kimia dan oksigen dalam saluran air tempatan, menyuburkan bakteria berbahaya (cyanobacteria) yang boleh menyebabkan alga biru-hijau tumbuh subur dan membuatkan orang serta haiwan jatuh sakit.

(Papan tanda pintu masuk zoo Hacienda Napoles milik Pablo Escobar)

Badak air ini juga menjadi ancaman keselamatan secara langsung kepada orang Colombia di mana ia mengejar manusia dan bahkan mencederakan seorang lelaki pada Mei 2020.

Secara global, badak air membunuh lebih ramai manusia setiap tahun berbanding spesies mamalia besar yang lain. Haiwan yang sangat agresif terhadap manusia ini membunuh sekitar 500 manusia di seluruh dunia setiap tahun.

Badak air ini terus membiak dan tidak berhadapan dengan sebarang pemangsa semula jadi di Colombia, membuatkan ia tidak terjejas.

Ia juga telah tersebar jauh sehingga 161 kilometer dari penempatan asal di ladang Pablo Escobar.

Ketika ini badak-badak air ini tinggal di sepanjang lembah Sungai Magdalena, yang merupakan sumber utama air minum dan aktiviti ekonomi seperti pertanian dan penternakan lembu.

Disebabkan oleh kebimbangan terhadap kesihatan dan keselamatan awam, pihak berkuasa Colombia telah melancarkan rancangan untuk membunuh haiwan ini pada tahun 2009, namun ia dibatalkan dengan serta-merta akibat bantahan orang ramai.

Dan penulis kajian terbaharu ini mengatakan bahawa pembatalan rancangan tersebut adalah satu kesilapan.

Mereka meramalkan bahawa "jumlah populasi akan terus meningkat," melonjak kepada hampir 1,500 ekor badak air menjelang tahun 2040.

Ketika itu, haiwan itu akan mula memberi kesan terhadap ekosistem tempatan yang tidak dapat dipulihkan dan akan mewakili ancaman serius serta tidak terkawal terhadap keselamatan manusia.

Untuk mengelakkan bencana ekologi dan ancaman umum yang lebih besar, kajian ini menggesa pihak berkuasa untuk sekali lagi mempertimbangkan untuk membunuh badak-badak air tersebut sebelum sampai ke tahap itu.

Namun, bukan semua pihak yang bersetuju untuk membuat perbincangan semula tentang membunuh haiwan-haiwan ini. Sesetengah saintis berasakan bahawa mereka patut membiarkan haiwan tersebut, atau sekurang-kurangnya meneruskan kajian kesannya terhadap ekosistem tanpa penghakiman.

Satu kajian yang ditulis tahun lalu menunjukkan bahawa haiwan itu benar-benar bermanfaat bagi persekitaran Colombia, mengisi peranan ekologi yang pernah dimainkan oleh mamalia kuno, yang telah pupus beribu-ribu tahun dahulu.

Namun ahli ekologi yang lain melihatkan badak air ini sebagai satu masalah dan beranggapan bahawa daripada ia dibunuh, badak-badak air ini sepatutnya dikasi yang membolehkan ia terus hidup tanpa membiak.

Ini sekurang-kurangnya dapat mengurangkan tindak balas orang ramai terhadap keputusan untuk membunuh haiwan tersebut yang membawa kepada protes.

Walaupun begitu, cubaan sebelum ini untuk menangkap dan mensterilkan badak-badak air ini tidak berjaya, disebabkan oleh ciri semula jadi haiwan itu yang tersangat pantas dan ganas.

Badak air boleh berlari dengan kelajuan 48 kilometer sejam, lebih laju daripada manusia terpantas di dunia iaitu Usain Bolt yang mampu mencapai kelajuan 44.72 kilometer sejam.

Para saintis Colombia hanya berjaya menangkap empat ekor badak air tersebut antara tahun 2011 hingga 2019, yang mana dikatakan seperti tidak memberi kesan penting pada pembiakannya di kawasan berkenaan.


Ini Cara Mudah Semak Dan Tuntut "Wang Tak Dituntut" Milik Anda Secara Online

Sehingga tahun 2019, jumlah wang tak dituntut di bawah amanah Pendaftar Wang Tak Dituntut (WTD) oleh Jabatan Akauntan Negara mencecah RM9 bilion.

Wang ini merangkumi gaji, bonus, komisen dan pembayaran lain yang dibuat kepada pekerja, dividen serta keuntungan yang diisytiharkan untuk pengagihan, tuntutan insurans, simpanan tetap matan dan juga bagi kredit simpanan yang tidak aktif.

Pecahan kepada definisi wang tak dituntut adalah seperti di bawah:

Malangnya sebahagian besar daripada orang awam di Malaysia sebenarnya tidak tahu bahawa mereka memiliki sebahagian kecil daripada jumlah ini dan membiarkannya begitu sahaja.

Walaupun jumlahnya tidaklah begitu besar bagi sesetengah orang, namun ia cukup untuk membantu dalam waktu-waktu yang sukar ini.

iluminasi.com kongsikan cara mudah untuk anda menyemak dan memohon wang yang tak dituntut.

Langkah pertama yang perlu dilakukan adalah masuk ke laman Jabatan Akauntan Negara Malaysia, dengan [KLIK DI SINI].

Setelah memasuki laman ini, anda perlu mendaftarkan diri terlebih dahulu dengan memilih pilihan "semakan" dan kemudiannya "pendaftaran".

Setelah berjaya mendaftar, anda perlu log masuk ke dalam akaun anda.

Anda kemudiannya akan memasuki halaman seperti yang dibawah, dan klik pada butang "Klik Di Sini Untuk Carian Wang Tak Dituntut".

Anda kemudiannya perlu memasukkan nombor kad pengenalan individu yang ingin disemak.

Nombor kad pengenalan yang boleh dimasukkan tidak terhad kepada diri anda sahaja, tetapi perlu diingat bahawa sistem ini hanya membenarkan semakan sebanyak dua (2) kali sahaja dalam tempoh sehari.

Jika nombor kad pengenalan individu yang dimasukkan mempunyai wang yang tak dituntut, carian akan menyenaraikan semua jenis tuntutan yang wujud, seperti dibawah:

Jika anda berhasrat untuk membuat tuntutan, klik pada butang "Teruskan Dengan Permohonan".

Kemudian, paparan di bawah akan muncul, dan apa yang perlu anda lakukan adalah klik pada "Tambah Penerima" untuk memasukkan butiran penerima:

Masukkan butiran penerima dan klik "simpan". Setelah rekod berjaya disimpan, klik "hantar".

(Borang UMA-7 yang telah siap diisi dan dihantar, perlu dimuat turun untuk dihantarkan kepada Majlis Akauntan Negara Malaysia)

Setelah rekod berjaya dihantar, muat turun borang yang telah siap diisi seperti yang terpapar dengan menekan butang "cetak" dan kemudian muat turun.

Kemudian, anda perlu menghantar borang ini bersama-sama dengan dokumen sokongan. Senarai semak borang yang perlu dihantar adalah seperti berikut:

Perlu diingat, sebelum menghantar salinan kad pengenalan anda, pastikan ia di-void-kan terlebih dahulu untuk mengelakkan ia jatuh ke tangan pihak tidak bertanggungjawab.

Cara paling mudah adalah membuat dua garisan palang pada penjuru kad pengenalan, pastikan ia tidak menutup apa-apa maklumat penting seperti nombor kad pengenalan.

Semua dokumen ini perlu dihantar dalam tempoh 14 hari dari tarikh Borang Permohonan Tuntutan ini berjaya dihantar, dan ia boleh dilakukan melalui e-mel.

E-melkan dokumen sokongan ini kepada: permohonan_wtd@anm.gov.my dan subjek e-mel adalah nombor rujukan Borang Permohonan Tuntutan (contoh: UMA7xxxxxxxxxxxxxx)


Operasi Hardtrack, Ujian Senjata Nuklear Amerika Syarikat di Atmosfera Bumi Pada 1959

Pada 1 Ogos 1958, beberapa minit sebelum tengah malam, cahaya putih yang sangat cerah telah menerangi langit malam di sekitar Pulau Johnston, sebuah kepulauan kecil yang terletak di tengah Lautan Pasifik.

Langit hitam berubah menjadi biru dan anggota tentera Amerika Syarikat di pangkalan tentera udara di kawasan tersebut pantas melarikan diri untuk mencari tempat perlindungan. Daripada manakah datangnya cahaya yang terang benderang ini?

Sumber cahaya itu adalah ujian nuklear yang dilakukan di atmostera Bumi. Ini adalah salah satu daripada dua ujian yang dijalankan di bawah "Operasi Hardtack" untuk mengkaji, antara lain, pengaruh atmosfer bumi yang jarang berlaku terhadap letupan nuklear dan juga untuk menyiasat taktik pertahanan terhadap peluru berpandu balistik.

Operasi Hardtack adalah satu siri 35 ujian nuklear yang dilakukan oleh Amerika Syarikat daripada 28 April hingga 18 Ogos 1958 di kawasan yang dikenali sebagai Pacific Proving Grounds.

Dalam tempoh operasi ini, ianya merekodkan lebih banyak letupan nuklear daripada jumlah letupan nuklear yang pernah yang dilakukan sebelumnya di Lautan Pasifik.

Ujian ini mengikuti siri Project 58 / 58A, yang berlaku daripada 6 Disember 1957 hingga 14 Mac 1958 dan mendahului siri Operasi Argus, yang berlangsung pada tahun 1958 dari 27 Ogos hingga 6 September.

Operasi Hardtack dikawal selia oleh Joint Task Force 7 (JTF 7). JTF-7 adalah kerjasama antara tentera dan banyak orang awam, tetapi disusun seperti organisasi ketenteraan. 19,100 anggota yang terlibat terdiri daripada anggota tentera AS, pegawai awam persekutuan serta pekerja yang berkhidmat dengan Jabatan Pertahanan (DOD) dan Suruhanjaya Tenaga Atom (AEC).

Kita sudah sedia maklum mengenai peristiwa pengeboman Hiroshima dan Nagasaki yang meragut ribuan nyawa rakyat Jepun dan memaksa kerajaan Jepun pada ketika itu untuk menyerah kalah. Namun, tahukah anda berapa kuatkah letupan bom nuklear yang digunakan dalam operasi ini?

Ujian khusus ini, yang diberi nama "Teak", adalah yang paling kuat dengan kekuatan letupan dianggarkan sekitar 3.8 megaton iaitu bersamaan dengan 250 bom nuklear yang digunakan di Hiroshima.

Lokasi letupan di altitud yang tinggi (76 kilometer) membolehkan cahaya yang terhasil daripada letupan ini dapat dilihat dari jauh. Di Hawaii, sejauh 1500 km, seribu penduduk terkejut memanggil polis untuk melaporkan "lampu" pelik di langit. Langit telah berubah dari gelap ke kuning menjadi oren dan kemudian menjadi merah.

Komunikasi lalu lintas pengangkutan udara orang awam dan pihak tentera udara terputus selama beberapa jam dan banyak rangkaian komunikasi frekuensi tinggi trans-Pasifik yang menggunakan ionosfer untuk penghantaran terganggu hingga sembilan jam.

Di Samoa Barat yang jauh, kira-kira 3200 kilometer ke selatan, letupan ini telah menghasilkan aurora yang jelas. Ahli astronomi di balai cerap Apia Observatory mengukur kekuatan denyut elektromagnetik (EMP) dan mendapati ia empat kali lebih kuat daripada apa yang terhasil daripada mana-mana fenomena.

Empat tahun kemudian, Amerika Syarikat menjalankan satu lagi siri ujian nuklear di kedudukan altitud tinggi seperti ini. Kali ini, tujuan ujian adalah untuk mengkaji dan mengukur kesan peledakan nuklear pada medan magnet bumi.

Sebahagian besarnya, mereka ingin memahami kesan yang diperhatikan semasa ujian Teak - EMP yang dihasilkan semasa letupan, kejadian aurora aneh yang terhasil di lokasi yang terletak ribuan kilometer dari letupan dan fenomena semulajadi yang dikenali sebagai "radiasi Van Allen" yang baru ditemui.

Dikenal sebagai "Operation Fishbowl", ujian dilakukan pada ketinggian yang jauh lebih tinggi, di ketinggian  altitud di mana satelit mengorbit. Dua percubaan pertama berakhir dengan kegagalan dan roket yang digunakan hancur. Percubaan ketiga, dengan nama kod "Starfish Prime", dilancarkan dari Pulau Johnston pada 8 Julai 1962 pada pukul 11 malam waktu tempatan di Hawaii.

Roket itu terus naik dan meletup pada ketinggian 400 kilometer, kira-kira 36 kilometer di barat daya kepulauan Johnston. Pada saat letupan berlaku, lampu jalan di Hawaii berkelip. Radio berhenti berfungsi dan talian telefon tiba-tiba terputus.

Di tempat lain di Pasifik, sistem komunikasi frekuensi tinggi tidak berfungsi akibat kewujudan gelombang EMP yang terlampau kuat di kawasan yang luas di bawah lokasi kejadian letupan itu. Dalam beberapa minit selepas letupan, aurora merah dapat dilihat dengan jelas di langit yang disebabkan oleh pengionan molekul udara.


Krisis Perlembagaan 1988 : Konflik Perdana Menteri Lawan Badan Kehakiman Negara

Tanggal 16 Januari 2021, negara kita kehilangan Tun Mohamed Salleh Abas, bekas Ketua Hakim Negara yang namanya sangat sinonim dengan satu insiden besar melibatkan undang-undang negara kita.

Tun Salleh anak kelahiran Besut, Terengganu yang lahir pada tahun 1929 telah merantau jauh sehingga ke Wales, sebelum kembali menabur bakti di tanahair sebagai seorang pengamal undang-undang.

Beliau mengalami asam garam dalam bidang yang diceburi sebelum naik menggantikan Raja Azlan Shah sebagai Ketua Hakim Negara pada tahun 1984; walaupun Tun Salleh sendiri sudah menyuarakan hasrat untuk bersara ketika itu.

Namun menerima tanggungjawab tersebut selepas Raja Azlan Shah perlu mewarisi takhta kerajaan Perak disebabkan kemangkatan ayahandanya.

Di bawah pentadbiran beliau, sistem undang-undang negara kita telah berdepan dengan cabaran paling besar pernah dihadapi; dicabar oleh Perdana Menteri sendiri, yang akhirnya membawa kepada perubahan yang kesannya dapat kita lihat sehingga ke hari ini.

Krisis yang mengubah negara ini dipercayai bermula ekoran perhimpunan agung parti UMNO tahun 1987, selepas wujud gerakan kuat oleh beberapa nama besar bagi mencabar pimpinan parti ketika itu yang ketika itu diketuai Perdana Menteri ke 4, Dr. Mahathir Mohamad.

Gerakan diketuai Tengku Razaleigh Hamzah dengan sokongan Tun Musa Hitam bagaimanapun gagal menggugat kedudukan Dr. Mahathir serta timbalan beliau ketika itu, Tun Ghafar Baba. Mereka tewas hasil kiraan undi perwakilan UMNO yang tidak memihak mereka.

Namun gabungan yang dikenali dengan nama 'UMNO 11' ini bertindak mencabar keputusan ekoran dakwaan wujud undian yang daripada cawangan tidak berdaftar, menjadikan keputusan yang dikira tidak sah. Jumlah undian tidak sah ini didakwa besar jumlahnya.

Saman di mahkamah tinggi pada 26 Jun 1987 bagi mengisytiharkan pemilihan Majlis Tertinggi parti UMNO sebagai tidak sah dikemukakan gerakan tersebut.

Disebabkan kegagalan UMNO untuk memenuhi syarat pertubuhan persatuan yang sudah menetapkan keperluan lantikan Majlis Tertinggi, secara seiring kedudukan Perdana Menteri pada ketika itu juga goyah - kerana jawatan Perdana Menteri biasanya disandang Presiden sesebuah parti berdasarkan tradisi lama dalam UMNO.

Usaha untuk mencapai solusi antara dua kem dalam UMNO tidak berhasil, dengan pasukan yang mengemukakan saman bertegas dengan kehendak mereka agar pemilihan diadakan semula sebagai solusi utama.

Di pihak Dr. Mahathir pula, mereka menawarkan pihak yang tidak berpuas hati dengan keputusan pemilihan peluang untuk terus kekal dalam parti, walaupun kumpulan ini sudah memulakan konfrontasi terbuka terhadap pimpinan tertinggi UMNO yang melanggar perlembagaan parti.

Atas ketiadaan jalan keluar, mahkamah diberikan kuasa penuh bagi menentukan apa yang akan berlaku kepada UMNO ketika itu. Itu satu perkara yang kurang disenangi Perdana Menteri.

Cubaan pihak kerajaan pusat untuk menggantikan Hakim yang mengendalikan perbicaraan saman UMNO 11 gagal. Mahkamah tinggi akhirnya mengisytiharkan keputusan pemilihan parti UMNO sebagai tidak sah serta telah melanggar syarat-syarat pertubuhan persatuan.

UMNO dikategorikan sebagai sebuah parti tidak sah penubuhannya ekoran pengumuman itu.

Secara serta merta  kedudukan Dr. Mahathir Mohamad pada ketika itu goyah, memerlukan beliau dan penyokongnya berusaha keras meyakinkan orang ramai bahawa kedudukan beliau sebagai Perdana Menteri masih sah dari segi undang-undang.

Pertelagahan antara Dr. Mahathir Mohamad dengan pihak mahkamah mula mencapai suhu mendidih.

Dalam masa yang sama, selain daripada perbicaraan saman UMNO 11 di mahkamah - satu lagi krisis sebenarnya berjalan di antara kerajaan pusat dan mahkamah yang mengeruhkan lagi hubungan keduanya.

Pada 27 September 1986, kerajaan Malaysia menerusi Menteri Dalam Negeri (ketika itu juga Dr. Mahathir Mohamad) menggantung permit dua orang wartawan Wall Street Journal daripada betugas di Malaysia.

Kedua-duanya didakwa bertanggungjawab menerbitkan artikel yang boleh menggugat keselamatan negara.

Dua wartawan asing itu, John Peter Bethelsen dan Raphael Pura yang diwakili oleh peguam mereka, Muhammad Shafee Abdullah (kini Tan Sri) berjaya mencabar keputusan larangan itu lalu mengheret kerajaan pusat ke mahkamah tinggi.

Dalam penghakiman yang dibacakan sendiri oleh Tun Salleh Abas, beliau mengisytiharkan tindakan yang dilakukan oleh kerajaan pusat menerusi Kementerian Dalam Negeri adalah tidak bertepatan dengan prinsip undang-undang.

Tun Salleh Abas juga mengumumkan tidak ada sebab kenapa mereka tidak dibolehkan menyambung tugas mereka sehingga tamat permit yang dibenarkan kerana bagi beliau, tiada keperluan untuk kerajaan menamatkan permit kedua-duanya lebih awal berbanding tempoh tamat sebenar.

Kes melibatkan penswastaan UEM oleh kerajaan pusat yang didebatkan dalam sidang parlimen ekoran dakwaan bakal mengakibatkan wujudnya elemen kronisme, telah mengakibatkan usaha kerajaan ketika itu dihalang oleh pihak mahkamah pada 25 Ogos 1987 selepas mahkamah menghalang tindakan tersebut diteruskan.

Tiga keputusan yang dibuat di mahkamah ketika itu dilihat tidak menyebelahi wakil kerajaan pusat/parti UMNO, dipercayai menjadi punca utama apa yang akan diceritakan selepas ini.

Sebagai tindak balas ke atas semua keputusan mahkamah, kerajaan pusat melakukan pindaan ke atas perlembagaan Malaysia yang dikenali sebagai Akta Pindaan Perlembagaan 1988.

Pindaan itu dilakukan di bawah Perkara 121 berupaya menyekat kuasa badan kehakiman serta akan mengintrepretasikan semula kedudukan mahkamah dalam sistem pentadbiran negara kita.

Menurut kerajaan, tindakan itu wajar bagi menghalang para hakim melakukan keputusan berdasarkan kepada pandangan sendiri. Pindaan itu mula dibacakan di Parlimen pada 17 Mac 1988.

Dalam masa yang sama wujud gerakan terancang di pihak kerajaan dan parti UMNO yang berpihak kepada Dr. Mahathir Mohamad menyerang dan memburukkan barisan hakim di mahkamah secara terbuka melalui sebaran media.

Atas tekanan ini, Tun Salleh Abas dan 20 orang hakim mahkamah tinggi bersidang, mencapai kata sepakat menulis sepucuk surat kepada Yang Di-Pertuan Agong bagi memohon agar campur tangan kerajaan dalam badan kehakiman dapat dihentikan.

Dalam surat itu, Tun Salleh Abas secara terbuka menyatakan rasa kecewa terhadap kerajaan pusat khasnya Dr. Mahathir Mohamad, atas semua dakwaan tidak berasas yang telah dikeluarkan bagi memburukkan imej badan kehakiman.

Tindakan itu bagaimanapun diketahui oleh kerajaan, diambil kira sebagai satu tindakan yang terancang untuk memburukkan imej kerajaan.

Surat tulisan Tun Salleh Abas itu sendiri akhirnya menjadi hujah utama kerajaan pusat, bagi menampakkan wujudnya keperluan rombakan besar-besaran sistem kehakiman perlu dilakukan.

Pada 25 Mei 1988, beliau mengutuskan surat kepada Yang Di-Pertuan Agong memohon agar Tun Salleh Abas digantikan atas faktor kesihatan serta diyakini telah hilang keupayaan untuk membuat keputusan dengan baik.

Liciknya taktik kerajaan pusat ketika ini, mereka menggunakan hujah yang dikarang dalam surat karangan panel hakim itu sendiri yang telah selamat dihantar kepada Yang Di-Pertuan Agong sebelum itu.

Dalam surat tersebut - panel 20 orang hakim itu sebulat suara bersetuju bahawa krisis yang berlaku antara mereka dengan kerajaan pusat telah menyebabkan ada antara mereka  berasa malu atas tuduhan tidak berasas, sehingga merasa terganggu ketika menjalankan tugas.

Itulah hujah utama yang digunakan kerajaan ketika itu bagi menzahirkan ketidak mampuan barisan hakim, untuk perlu digantikan muka baru.

Tanggal 27 Mei 1988, Tun Salleh Abas diminta bertemu bermesyuarat dengan Dr. Mahathir Mohamad. Beliau diarahkan untuk meletak jawatan. Tun Salleh enggan menerima arahan tersebut dan membawa kes pemecatan itu ke mahkamah.

Selepas proses tribunal dijalankan sebanyak 2 kali melibatkan banyak proses pertukaran serta pertelagahan yang wujud di antara dua pihak, akhirnya Tun Salleh Abas diumumkan perlu meletakkan jawatan bersama beberapa orang hakim lain yang turut sama terlibat dalam 'konspirasi' yang didakwa bukti wujudnya usaha badan kehakiman memburukkan imej kerajaan.

Masih ingat bagaimana semua masalah ini dikatakan berpunca daripada keputusan mahkamah yang tidak memihak kepada Dr. Mahathir dan parti UMNO yang dipimpinnya?

Selepas kejayaan menyingkirkan beberapa orang hakim yang dirasakan tidak memihak kepada beliau serta berjaya mengurangkan kuasa mahkamah dalam beberapa skop tertentu, kerajaan pusat mula melakukan perubahan ke atas Akta Pertubuhan 1966.

Beberapa pindaan ke atas akta tersebut dibuat bagi membolehkan proses pertukaran UMNO lama ke pertubuhan UMNO yang baru berjalan lancar.

Salah satu pindaan paling penting adalah kuasa untuk memindahkan harta pertubuhan kini jatuh dalam tangan Pemegang Amanah Harta, membolehkan mana-mana pertubuhan yang baru saja ditubuhkan dan mirip dengan pertubuhan lama yang telah diisytihar tidak sah, layak menerima semua aset pertubuhan lama menerusi proses perpindahan.

Dengan syarat komposisi ahli parti baru mempunyai lebih separuh ahli lama dan parti baru itu, yakni UMNO baru perlu mempunyai perlembagaan parti yang serupa.

Bagi mengelakkan masalah di antara parti politik dan mahkamah berulang, pindaan kuasa mahkamah ke atas parti politik diperhalusi lagi bagi mengurangkannya.

Menerusi pindaan akta, mahkamah tidak lagi dibenarkan campur tangan dalam urusan parti politik khasnya apabila melibatkan urusan pemilihan kepimpinan. Pertubuhan seharusnya diberikan kuasa penuh untuk menyelesaikan semua isu, secara dalaman tanpa campur tangan pihak luar.

Dengan pindaan ini, semua urusan melibatkan parti politik boleh dikatakan bebas berjalan tanpa boleh sebarang tindakan mahkamah dikenakan.

Selepas pemecatan Tun Salleh Abas, wujud gerakan di kalangan ahli Majlis Raja-Raja sendiri untuk cuba mengembalikan beliau sebagai ketua hakim negara, namun usaha itu tidak berhasil.

Terbuang dari badan kehakiman, Tun Salleh Abas menyertai politik melalui tiket parti Semangat 46, bertanding di Lembah Pantai dalam pilihanraya tahun 1995 namun tewas.

Beliau kembali bertanding atas tiket PAS pada tahun 1999 memenangi kerusi DUN Jertih seterusnya dilantik menjadi EXCO kerajaan negeri Terengganu.

Pada 16 Januari 2021, Tun Salleh Abas meninggal dunia selepas dua hari bertarung nyawa melawan jangkitan Covid-19.

Legasi beliau berani bangkit mempertahankan badan kehakiman daripada campur tangan badan eksekutif walaupun harus diakui gagal, akan terus diingati sebagai salah satu titik hitam sejarah negara kita.

Sehingga kini banyak pihak khasnya pengamal undang-undang mengaku perubahan yang telah dilakukan hasil krisis ini mempunyai banyak kesilapan khasnya dari segi perancangan, kerana semuanya hanya dilakukan untuk membolehkan sesetengah pihak terus mengekalkan kuasa ketika genting berhadapan cabaran.


Anda Boleh Sewa Negara Ini Dengan Harga RM283,150 Untuk Satu Malam

Aplikasi AirBnB adalah yang paling terkenal dan paling biasa digunakan pada ketika ini untuk menyewa sebuah bilik atau rumah untuk bermalam tidak kiralah untuk tujuan bercuti atau kerja.

Ia memberikan pelbagai pilihan di seluruh dunia dengan harga yang menarik, malah anda boleh menyewa sofa untuk melelapkan mata jika anda mahu.

Namun, jika anda memerlukan ruang yang lebih besar, atau mempunyai bajet yang lebih, mungkin anda boleh menggunakan perkhidmatan menyewa sebuah negara.

Melalui pengaturan promosi antara Airbnb dan syarikat produksi dan pemasaran acara yang berpangkalan di Liechtenstein, iaitu Rent a Village by Xnet, negara kecil Eropah itu tersedia untuk disewa bagi percutian hujung minggu anda yang tidak dapat lupakan seumur hidup.

Negara dengan keluasan 160 kilometer persegi (sekitar keluasan bandar Ampang - 143.5 kilometer persegi) dan populasi sekitar 38,378 orang ini boleh disewa dengan harga RM283,150 untuk satu malam.

Menurut profil dalam Airbnb, Liechtenstein boleh memuatkan antara 450 dan 900 orang, mempunyai lebih daripada 500 bilik tidur dan 500 bilik mandi.

Untuk menyewa negara ini, anda perlu membuat pembayaran RM283,150 terlebih dahulu, dengan sewa minimum selama dua malam.

Polisi pembatalan diklasifikasikan sebagai "Sangat Ketat", yang bermaksud anda boleh mendapatkan bayaran balik 50% jika anda membuat pembatalan sehingga 30 hari sebelum ketibaan.

Setibanya di Liechtenstein, anda akan diberikan kunci simbolik kepada negeri ini, diikuti dengan acara merasa wain di hartanah ketua negara, Putera Hans-Adam II.

Malah, pakej eksotik ini juga membolehkan anda menamakan semula jalan-jalan, mencetak mata wang sementara dan menggunakan pasukan polis negara.

Acara lain termasuklah menonton bunga api dan menaiki kereta kuda melalui ibu kota Vaduz. Anda juga boleh cuba bermain ski rentas desa, bermain luncur salji dan mendaki salji untuk menerokai pemandangan yang indah.

Walaupun mempunyai pelbagai tarikan, Liechtenstein masih belum disewa, walaupun hampir disewa oleh pasangan yang mahu menyewa negara ini untuk majlis perkahwinan mereka.

Selebriti terkemuka AS iaitu Snoop Dog juga pernah cuba untuk menyewa Liechtenstein untuk digunakan dalam video muziknya, tetapi mendapat penolakan keras dari pihak berkuasa.

Dan seperti yang anda bayangkan, menyewa seluruh negara tidaklah semudah dengan hanya mengklik butang di laman web dan perlu berurusan dengan pejabat penganjur terlebih dahulu.

Namun jika anda tertarik dengan promosi ini tetapi tidak mampu membayar RM283,150 satu malam untuk dua malam, anda boleh mendapatkan sesuatu yang kurang daripada sebuah negara tetapi masih menerujakan.

Rent A Village juga menawarkan penyewaan enam buah kampung Austria, tiga bandar Jerman dan sebuah resort skit Switzerland. Harga sewa satu malam kampung Alpbach di Austria adalah RM262,925.

Kampung ini mempunyai lebih daripada 300 bilik dan bilik mandi, menjadikan ia lebih mampu-sewa berbanding Liechtenstein, namun kurang mempesonakan.

Untuk menebus kembali prestij yang kurang hebat berbanding menyewa Liechtenstein, kawasan perbandaran yang anda sewa akan digantikan namanya bersempena nama anda selama anda tinggal di sini dalam satu acara yang gilang-gemilang.

Dan jika anda masih tidak mampu menyewa sebuah kampung Eropah, anda boleh menyewa sebuah istana di Ireland dengan sewa kurang dari RM800 satu malam,

Liechtenstein bukanlah berada dalam ketandusan wang kerana ia mempunyai KDNK per kapita yang sangat tinggi dan hutang yang rendah. Kemungkinan Liechtenstein bersedia untuk "menjual" negara mereka adalah alasan untuk mempertahankan ekonomi ketahanan ekonomi sehebat itu.


Makcik Ini Dipenjara 87 Tahun Kerana Hina Raja Thailand

Dalam sistem pentadbiran yang masih mengekalkan kedudukan monarki dalam pentadbiran, Thailand merupakan antara negara paling kuat taat setianya kepada Raja mereka.

Dilindungi oleh undang-undang yang tidak membenarkan sesiapa pun melakukan sebarang bentuk penghinaan ke atas Raja Thailand, status Raja Thailand tampak sangat terpelihara. Persoalannya - apa yang akan berlaku kepada mereka yang menghina Raja Thailand?

Seorang wanita berusia 65 tahun baru saja merasai akibat mengeluarkan kenyataan tidak elok terhadap Raja Thailand dan dijatuhkan hukuman penjara paling panjang pernah disabitkan setakat ini.

Wanita yang dikenali dengan nama Anchan Preelert merupakan seorang bekas penjawat awam di Thailand.

Pada tahun 2015, Anchan berkongsi satu rakaman audio yang mengkritik keluarga monarki Thailand dalam Youtube dan Facebook. Hasil siasatan yang dijalankan hasil laporan yang diterima telah mengakibatkan Anchan didakwa di mahkamah.

Dia didapati bersalah dalam 29 pertuduhan dalam keputusan perbicaraannya, yang diumumkan pada 20 Januari 2021. Anchan dihukum 87 tahun penjara atas kesemua dakwaan.

Namun hukumannya dipendekkan kepada 43 tahun selepas dia mengaku salah, membolehkan hukumannya diringankan.

Anchan mengaku dia pada awalnya tidak menyangka kandungan audio yang beliau kongsikan merupakan sesuatu perkara yang sensitif, kerana dia mendapati ramai lagi pihak lain berkongsikannya.

Hukuman penjara yang diterima Anchan merupakan hukuman paling lama pernah dijatuhkan, mengatasi satu hukuman penjara 35 tahun dijatuhkan pada tahun 2017 atas kesalahan serupa.

Lebih malang bagi Anchan, atas sabitan kesalahannya dia akan kehilangan pencen perkhidmatan awam yang sepatutnya akan diterima pada tahun 2016. Semasa kejadian, tempoh perkhidmatannya hanya berbaki 1 tahun sebelum dia bersara.

Pendakwaan yang dilakukan ke atas Anchan merupakan salah satu undang-undang sedia ada kerajaan Thailand, dalam artikel 112 kanun jenayah mereka.

Undang-undang ini membolehkan sesiapa saja yang menghina Raja, Permaisuri, Putera serta kaum kerabat keluarga di-Raja Thailand dikenakan tindakan undang-undang, dengan hukuman penjara minima 3 tahun dan maksima 15 tahun untuk setiap satu dakwaan.

Sebelum tahun 2017, penggunaan artikel ini bagi menghukum kesalahan telah pun digantung penggunaannya atas permintaan Raja Vajiralongkorn yang kini memerintah Thailand, namun terpaksa diaktifkan semula ekoran gerakan pemberontakan bersifat anti kerajaan dan anti monarki besar-besaran menuntut reformasi pemerintahan Thailand dilakukan.

Dikenali dengan nama 'undang-undang perlindungan monarki' atau lese-majeste, undang-undang di Thailand dipercayai merupakan peraturan paling ketat melindungi monarki di antara semua kerajaan dalam dunia.

Gesaan orang ramai agar perlembagaan negara Thailand dipinda bagi mengekang corak hidup keluarga di-Raja Thailand, yang didakwa terlalu mewah berbanding realiti sebenar kehidupan orang ramai memulakan beberapa insiden tunjuk perasaan.

Anchan pada awalnya didakwa merupakan salah seorang individu yang terlibat dalam kumpulan gerakan penyebaran propaganda anti monarki, aktif melalui sebaran media sosial berkongsikan klip audio hasil siaran radio bawah tanah yang popular.

Pencipta klip audio itu turut sama telah didakwa dan dihukum, atas kesalahan yang telah dilakukan.

Kebimbangan kerajaan Thailand terhadap gerakan pemberontakan yang didalangi kumpulan pelajar telah pun menyebabkan banyak tangkapan atas kesalahan menghina Raja berlaku.

Sehingga bulan Disember 2020, seramai 37 orang sudah ditahan dan didakwa, atas pelbagai kesalahan seperti penghinaan secara percakapan, penyebaran rakaman risalah, video dan audio atau melakukan ucapan di khalayak terbuka menghasut sentimen anti monarki.

Ada juga kes tangkapan dilakukan atas dakwaan sengaja berpakaian seperti Raja atas alasan untuk melakukan adegan parodi.

Hukuman paling berat yang dijatuhkan ke atas Anchan dipercayai sengaja dilakukan oleh mahkamah Thailand, bagi menghantar mesej kepada gerakan pemberontak bawah tidak ada jalan mudah untuk mereka terus berjuang.

Keputusan mahkamah itu dikritik banyak pihak kerana didakwa sengaja menjadikan Anchan mangsa keadaan. Anchan pada ketika ini sedang berusaha melakukan rayuan bagi meringankan hukuman yang dihadapi.

Namun dia tidak berharap sangat rayuannya akan diterima kerana dia tahu dalam situasi sekarang, kerajaan Thailand sudah pastilah tidak akan berlembut hati lagi.

Woman Is Sentenced to 43 Years for Criticizing Thai Monarchy


Ini 4 Jenis Vaksin COVID-19 Berbeza Dan Bagaimana Ia Berfungsi?

Ketika ini terdapat beratus-ratus vaksin COVID-19 yang sedang dibangunkan dan sesetengah daripadanya telah memberikan hasil positif dalam fasa percubaan klinikal fasa 3.

Ini memberikan berita baik dan peluang untuk kita meredakan pandemik ini, sekaligus memungkinkan kita hidup seperti sebelum ini.

Namun, bagaimana beberapa jenis vaksin yang berbeza berfungsi dan dibandingkan antara satu sama lain?

Semua vaksin berfungsi dengan mengajar badan kita untuk mengenali dan melawan patogen dengan cara yang selamat.

Ia mendorong sistem kekebalan tubuh kita untuk menghasilkan antibodi, sel-T atau kedua-duanya, jadi jika kita mengalami jangkitan pada masa akan datang, sistem kekebalan tubuh kita tahu bagaimana untuk melawan.

Vaksin boleh dihasilkan dengan menggunakan pelbagai teknologi yang berbeza dan vaksin Covid-19 yang paling maju pada ketika ini menggunakan empat pendekatan berbeza:

Virus yang tidak berbahaya diubah dengan memperkenalkan sebahagian daripada kod genetik virus penyebab penyakit, seperti kod untuk protein 'spike' Covid-19.

Virus yang tidak berbahaya tersebut mengangkut kod ini ke sel kita, dengan cara yang serupa dengan vaksin RNA, yang kemudiannya mula menghasilkan protein.

Ini mencetuskan tindak balas imun, menjadikan sistem imun kita menyerang virus yang sebenarnya pada masa akan datang.

Oxford-AstraZeneca adalah vaksin virus vektor pertama yang diluluskan untuk Covid-19.

Terdapat banyak lagi vaksin jenis ini dalam penyelidikan peringkat akhir seperti CanSino Biologics, Gamaleya Research Institute dan Janssen.

Kesemua syarikat ini menggunakan adenovirus, sekumpulan virus yang menyebabkan selesema, sebagai vektor atau pembawa.

Contoh lain vaksin virus vektor adalah vaksin Ervebo (rVSV-ZEBOV) Ebola, yang menggunakan virus stomatitis vesikular (penyakit virus ternakan yang disebarkan terutamanya oleh lalat menggigit) sebagai pembawa.

Pengutus asid ribonukleik (RNA) adalah urutan kod genetik yang digunakan oleh badan kita sepanjang masa di mana ia memberitahu sel-sel kita protein apa yang akan dibina supaya ia dapat berfungsi.

Untuk menghasilkan vaksin RNA, saintis membangunkan versi sintetik virus pengutus RNA.

Apabila virus ini disuntik ke dalam badan kita, sel-sel membacanya sebagai arahan untuk mula membina protein virus yang relevan, sebagai contoh protein "spike" COVID-19.

Ini mendorong sistem kekebalan tubuh kita untuk bertindak balas, dan dengan berbuat demikian badan kita belajar bagaimana untuk melindungi dari jangkitan Covid-19 di masa depan.

Dua vaksin COVID-19 jenis RNA telah diluluskan untuk digunakan adalah Pfizer-BioNTech dan Moderna. Kedua-duanya telah melaporkan tahap keberkesanan vaksin yang tinggi iaitu sekitar 95%.

Kedua-dua ini adalah vaksin RNA pertama yang pernah diluluskan untuk digunakan terhadap sebarang penyakit.

Namun, para penyelidik telah menggunakan teknologi ini untuk seketika dan ia telah diberikan kepada pesakit dalam ujian klinikal untuk penyakit lain, seperti barah.

Vaksin ini mungkin wujud dalam dua keadaan iaitu yang pertama adalah vaksin "tidak aktif" iaitu versi virus ini yang tidak aktif dengan terdedah kepada haba, bahan kimia atau radiasi.

Yang kedua adalah vaksin zarah seperti virus, iaitu versi virus itu yang hampir menyerupai virus sebenar yang dicipta secara buatan, namun ia tidak mengandungi sebarang bahan genetik, jadi ia tidak berjangkit

Vaksin ini tidak boleh menyebabkan penyakit, tetapi akan menyebabkan tubuh kita menghasilkan tindak balas imun yang akan melindungi terhadap jangkitan di masa depan.

Antara vaksin Covid-19 jenis tidak aktif ini yang paling maju yang sedang dibangunkan termasuklah Sinovac, Bharat Biotech dan dua lagi oleh Sinopharm.

Contoh vaksin yang tidak aktif termasuk vaksin batuk kokol, penyakit anjing gila dan hepatitis A.

Satu vaksin COVID-19 yang sedang berada dalam ujian klinikal fasa III jenis vaksin zarah seperti virus adalah Medicago Inc.

Contoh vaksin zarah seperti virus yang ada ketika ini ialah vaksin barah serviks HPV.

Sebahagian kecil kod genetik virus ini dimasukkan ke dalam sel lain, mungkin sel bakteria, ragi, mamalia atau serangga.

Kod tersebut mengandungi arahan untuk sel ini mula membina protein virus, misalnya protein ‘spike’ Covid-19.

Sel-sel seperti ini bertindak sebagai kilang, dengan membina sejumlah besar protein yang kemudiannya diekstrak, dibersihkan dan digunakan sebagai bahan aktif dalam vaksin.

Apabila ia disuntik, tubuh kita belajar mengenali protein virus ini maka ia dapat meningkatkan tindak balas imun yang melindungi terhadap jangkitan di masa depan.

Beberapa vaksin Covid-19 yang paling maju menggunakan pendekatan ini termasuklah Novavax dan Akademi Sains Cina.

Contoh vaksin subunit protein yang ada ketika ini adalah untuk hepatitis B, yang menggunakan sel ragi untuk membina protein virus.

Pendekatan vaksin yang berlainan memberikan peluang dan cabaran yang berbeza, oleh sebab itu kita memerlukan pelbagai vaksin untuk mengawal pandemik COVID-19 ini.